[pic] | KUMMISSJONI TAL-KOMUNITAJIET EWROPEJ | Brussel 8.3.2006 KUMM(2006) 107 finali Proposta għal REGOLAMENT TAL-KUNSILL li jemenda r-Regolament (KE) Nru 1480/2003 li jimponi dazju definittiv b’effet oppost u l-ġbir definittiv tad-dazju proviżorju impost fuq l-importazzjoni ta’ ċerti mikroċirkuwiti elettroniċi magħrufa bħala DRAMs (Dynamic Random Access Memories – Memorji Dinamiċi b’Aċċess Każwali ) li joriġinaw fir-Repubblika tal-Korea (preżentata mill-Kummissjoni) MEMORANDUM TA’ SPJEGAZZJONI IL-KUNTEST TAL-PROPOSTA | Ir-raġunijiet għal u l-għanijiet tal-proposta Din il-proposta tikkonċerna l-applikazzjoni tar-Regolament tal-Kunsill (KE) Nru 1515/2001 tat-23 ta’ Lulju 2001 dwar il-miżuri li jistgħu jittieħdu mill-Komunità wara rapport adottat mill-Korp għas-Soluzzjoni tat-Tilwim tad-WTO (‘DSB’) rigward miżuri ta’ anti-dumping u kontra s-sussidji u r-Regolament tal-Kunsill (KE) Nru 2026/97 tas-6 ta’ Ottubru 1997 dwar il-protezzjoni kontra l-importazzjonijiet sussidjati minn pajjiżi li mhumiex membri tal-Komunità Ewropea, kif l-aħħar emendat mir-Regolament tal-Kunsill (KE) Nru 461/2004 tat-8 ta’ Marzu 2004 (‘Regolament bażiku’) fil-proċediment rigward l-importazzjoni ta’ ċerti ċirkuwiti integrati elettroniċi magħrufa bħala Memorja Dinamika b’Aċċess Każwali [Dynamic Random Access Memories] (‘DRAMs’) li joriġinaw mir-Repubblika tal-Korea. | Il-kuntest ġenerali Din il-proposta hija magħmula fil-kuntest ta’ l-implimentazzjoni tar-Regolamenti msemmija hawn fuq skond ir-rakkomandazzjonijiet tal-DSB tad-WTO fuq il-każ ‘Komunitajiet Ewropej – Miżuri b’Effett Oppost fuq Ċipep tal-Memorja Dinamika b’Aċċess Każwali mill-Korea’ u hija r-riżultat ta’ rivalutazzjoni tas-sejbiet ta’ l-investigazzjoni li rriżultat fl-adozzjoni tal-miżuri li qegħdin jiġu attakkati, li twettqet skond ir-rekwiżiti sostantivi u proċedurali stipulati fir-Regolament bażiku. Din il-proposta għandha tiġi adottata mill-Kunsill u r-Regolament għandu jiġi ppubblikat fil-Ġurnal Uffiċjali sat-3 ta’ April 2006, il-limitu taż-żmien miftiehem mar-Repubblika tal-Korea għall-implimentazzjoni tar-rakkomandazzjonijiet tad-DSB imsemmija hawn fuq. | Id-dispożizzjonijiet eżistenti fil-qasam tal-proposta M’hemm l-ebda dispożizzjonijiet eżistenti fil-qasam tal-proposta. | Il-konsistenza ma’ politika u għanijiet oħra ta’ l-Unjoni Mhux applikabbli. | IL-KONSULTAZZJONI MAL-PARTIJIET INTERESSATI U L-ISTIMA TA’ L-IMPATT | Il-konsultazzjoni mal-partijiet interessati | Il-partijiet interessati konċernati mill-proċediment diġà ngħataw il-possibilità li jddefendu l-interessi tagħhom, skond id-dispożizzjonijiet tar-Regolament bażiku. | Il-ġbir u l-użu ta’ opinjoni esperta | Ma kienx hemm bżonn ta’ opinjoni esperta esterna. | L-istima ta’ l-impatt Din il-proposta hija r-riżultat ta’ l-implimentazzjoni tar-Regolament tal-Kunsill (KE) Nru 1515/2001 kif ukoll tar-Regolament bażiku. Dawn ir-Regolamenti ma jipprevedux stima ta’ l-impatt ġenerali imma jinkludu lista eżawrjenti ta’ kundizzjonijiet li jridu jiġu stmati. | L-ELEMENTI LEGALI TAL-PROPOSTA | Sommarju ta’ l-azzjoni proposta Fit-3 ta’ Awwissu 2005, id-DSB tad-WTO adotta rapport ta’ Bord fuq il-każ ‘Komunitajiet Ewropej – Miżuri b’Effett Oppost fuq Ċipep tal-Memorja Dinamika b’Aċċess Każwali mill-Korea’. Fid-dawl tar-rakkomandazzjonijiet iddikjarati fir-rapport tal-Bord, il-Kummissjoni għamlet rivalutazzjoni tas-sejbiet ta’ l-investigazzjoni li rriżultat fl-adozzjoni tal-miżuri li qegħdin jiġu attakkati (‘l-investigazzjoni oriġinali’). Ir-rivalutazzjoni tas-sejbiet wasslet għal reviżjoni parzjali ta’ l-ammonti tas-sussidji differenti stabbiliti fl-investigazzjoni oriġinali u konsegwentement tal-livell tad-dazju b’effett oppost. Barra minn dan, l-impatt ta’ wieħed mill-fatturi dannużi, il-“pagi”, li ma kienx hemm evidenza li tqies waqt l-investigazzjoni oriġinali, ġie stmat mill-ġdid. Saret valutazzjoni ulterjuri ta’ l-impatt ta’ fatturi oħra, għajr l-importazzjonijiet sussidjati, fuq id-dannu kaġunat lill-industrija tal-Komunità. L-Istati Membri ġew konsultati fir-rigward ta’ din ir-rivalutazzjoni tas-sejbiet. 25 Stat Membru appoġġja u l-ebda Stat Membru ma oppona l-proposta. L-ebda Stat Membru ma astjena mill-vot. Huwa għalhekk propost li l-Kunsill jadotta l-proposta mehmuża mar-Regolament li għandu jiġi ppublikat fil-Ġurnal Uffiċjali ta’ l-Unjoni Ewropea mill-aktar fis possibbli. | Il-bażi legali Ir-Regolament tal-Kunsill (KE) Nru 1515/2001 tat-23 ta’ Lulju 2001 dwar il-miżuri li jistgħu jittieħdu mill-Komunità wara rapport adottat mid-WTO DSB rigward miżuri ta’ anti-dumping u kontra s-sussidji u r-Regolament tal-Kunsill (KE) Nru 2026/97 tas-6 ta’ Ottubru 1997 dwar il-protezzjoni kontra l-importazzjonijiet issussidjati minn pajjiżi li mhumiex membri tal-Komunità Ewropea, kif emendat l-aħħar mir-Regolament tal-Kunsill (KE) Nru 461/2004 tat-8 ta’ Marzu 2004. | Il-prinċipju tas-sussidjarjetà Il-proposta taqa’ taħt il-kompetenza esklussiva tal-Komunità. Il-prinċipju tas-sussidjarjetà għalhekk ma japplikax. | Il-prinċipju tal-proporzjonalità Il-proposta hija konformi mal-prinċipju tal-proporzjonalità għar-raġunijiet li ġejjin. | Il-forma ta’ azzjoni hija deskritta fir-Regolamenti msemmija aktar ’il fuq u ma tħalli l-ebda skop għal deċiżjoni nazzjonali. | L-indikazzjoni ta’ kif il-piż finanzjarju u amministrattiv li jaqa’ fuq il-Komunità, il-gvernijiet nazzjonali, l-awtoritajiet reġjonali u lokali, l-operaturi ekonomiċi u ċ-ċittadini jiġi minimizzat u jkun proporzjonali għall-għan tal-proposta mhux applikabbli. | L-għażla ta’ l-istrumenti | L-istrument propost: Regolament. | Mezzi oħra ma jkunux adattati għax ir-Regolament tal-Kunsill (KE) Nru 1515/2001 u r-Regolament bażiku ma jipprevedux għażliet alternattivi. | L-IMPLIKAZZJONI FUQ IL-BAġIT | Il-proposta m’għandha l-ebda implikazzjoni għall-baġit tal-Komunità. | 1. Proposta għal REGOLAMENT TAL-KUNSILL li jemenda r-Regolament (KE) Nru 1480/2003 li jimponi dazju definittiv b’effet oppost u l-ġbir definittiv tad-dazju proviżorju impost fuq l-importazzjoni ta’ ċerti mikroċirkuwiti elettroniċi magħrufa bħala DRAMs ( Dynamic Random Access Memories – Memorji Dinamiċi b’Aċċess Każwali ) li joriġinaw fir-Repubblika tal-Korea IL-KUNSILL TA’ L-UNJONI EWROPEA, Wara li kkunsidra t-Trattat li jistabbilixxi l-Komunità Ewropea, Wara li kkunsidra r-Regolament tal-Kunsill (KE) Nru 1515/2001 tat-23 ta’ Lulju 2001 fuq il-miżuri li jistgħu jittieħdu mill-Komunità wara rapport adottat mill-Korp għas-Soluzzjoni tat- Tilwim tad-WTO dwar miżuri ta’ anti-dumping u kontra s-sussidji[1], Wara li kkunsidra r-Regolament tal-Kunsill (KE) Nru 2026/97 tas-6 ta’ Ottubru 1997 dwar il-protezzjoni kontra importazzjonijiet sussidjati minn pajjiżi li mhumiex membri tal-Komunità Ewropea[2] (‘Regolament bażiku’), Wara li kkunsidra l-proposta sottomessa mill-Kummissjoni wara li din ikkonsultat mal-Kumitat Konsultattiv, Billi: A. IL-PROĊEDURA 1. Il-miżuri eżistenti (1) Permezz tar-Regolament (KE) Nru 1480/2003[3] (‘Regolament definittiv’), il-Kunsill impona dazju definittiv b’effett oppost ta’ 34,8% fuq l-importazzjoni ta’ ċerti mikroċirkuwiti elettroniċi magħrufa bħala Memorji Dinamiċi b’Aċċess Każwali (‘DRAMs’) li joriġinaw mir-Repubblika tal-Korea u manifatturati mill-kumpaniji kollha minbarra Samsung Electronics Co., Ltd (‘Samsung’), li għaliha ġiet stabbilita rata ta’ dazju ta’ 0%. Ir-Regolament definittiv kien preċedut mir-Regolament tal-Kunsill (KE) Nru 708/2003 li jimponi dazju proviżorju b’effett oppost fuq l-importazzjoni ta’ DRAMs li joriġinaw mir-Repubblika tal-Korea[4] (ir-‘Regolament proviżorju’). (2) Żewġ produtturi esportaturi li jinstabu fir-Repubblika tal-Korea kkoperaw fl-investigazzjoni li wasslet għall-impożizzjoni tal-miżuri eżistenti (l-‘investigazzjoni oriġinali’): Samsung, li nstab li ma kinitx qed tirċievi sussidji, u Hynix Semiconductor Inc. (‘Hynix’). L-industrija tal-Komunità Ewropea (KE) fl-investigazzjoni oriġinali kienet tikkonsisti minn żewġ produtturi li kienu jammontaw għall-proporzjon maġġuri tal-produzzjoni Komunitarja totali ta’ DRAMs, Infineon Technologies AG, fi Munich, il-Ġermanja, (‘Infineon’) u Micron Europe Ltd, f’Crowthorne, r-Renju Unit (‘Micron’). (3) L-investigazzjoni ta’ għotja ta’ sussidju u danni kienet tkopri l-perjodu bejn l-1 ta’ Jannar 2001 sal-31 ta’ Diċembru 2001 (‘PI’). L-eżaminazzjoni tat-tendenzi relevanti għall-istima tad-danni kienet tkopri l-perjodu bejn l-1 ta’ Jannar 1998 sat-tmiem tal-PI (‘il-perjodu ta’ l-investigazzjoni’). 2. Ir-rapport adottat mill-Korp għas-Soluzzjoni tat-Tilwim tad-WTO (4) Fit-3 ta’ Awwissu 2005, il-Korp għas-Soluzzjoni tat-Tilwim (‘DSB’) ta’ l-Organizzazzjoni Dinjija tal-Kummerċ (‘WTO’) addota rapport tal-Bordfil- ‘ Komunitajiet Ewropej – Miżuri b’Effett Oppost fuq Ċipep tal-Memorja Dinamika b’Aċċess Każwali mill-Korea’[5] . (5) Skond ir-rapport tal-Bord, il-KE aġixxiet b’mod inkonsistenti ma’ l-obbligazzjonijiet tad-WTO tagħha taħt: 2. l-Artikolu 1.1(a) tal- Ftehim SCM meta ddeċidiet li l-Programm ta’ Ristrutturazzjoni ta’ Mejju 2001 kien jikkostitwixxi kontribuzzjoni finanzjarja mill-Gvern; 3. l-Artikolu 1.1(b) tal- Ftehim SCM meta ddeċidiet li jeżisti benefiċċju fil-każ ta’ Self Sindakat; 4. l-Artikoli 1.1(b) u 14 tal- Ftehim SCM meta applikat direttament, għar-raġunijiet ta’ kalkolu ta’ l-ammont tal-benefiċċju, il-metodoloġija tagħha għal għotja taħt kull programm li nstab li jikkostitwixxi sussidju; 5. l-Artikolu 15.4 tal- Ftehim SCM billi ma stmatx il-fattur “pagi” bħala fattur relevanti li jaffetwa l-istat ta’ l-industrija domestika; u 6. l-Artikolu 15.5 tal- Ftehim SCM meta falliet milli tassigura li d-dannu kkawżat minn ċerti fatturi oħra (partikolarment, it-tnaqqis fid-domanda, il-produzzjoni żejda, u importazzjonijiet oħra (mhux sussidjati)) ma ġiex attribwit għall-oġġetti importati ssusidjati. (6) Min-naħa l-oħra, l-KE nstabet li aġixxiet b’mod konsistenti ma’ l-obbligazzjonijiet tagħha tad-WTO taħt: 7. l-Artikolu 1.1(a) tal- Ftehim SCM meta ddeċidiet li s-Self Sindakat, il-Garanzija KEIC, il-Programm BKI tat-Titoli ta’ l-Imgħax u l-Programm ta’ Ristrutturazzjoni ta’ Ottubru 2001 kienu jikkostitwixxu kontribuzzjoni finanzjarja mill-Gvern tal-Korea (‘GOK’); 8. l-Artikolu 1.1(b) tal- Ftehim SCM meta ddeċidiet li l-Hynix ingħatat benefiċċju mill-Garanzija KEIC, l-Programm BKI tat-Titoli ta’ l-Imgħax, l-Programm ta’ Ristrutturazzjoni ta’ Mejju 2001 u l-Programm ta’ Ristrutturazzjoni ta’ Ottubru 2001; 9. l-Artikoli 1.2 u 2 tal- Ftehim SCM meta sabet speċifiċità de facto (2 klejms Koreani); 10. l-Artikolu 15.2 tal- Ftehim SCM meta stmat it-tifsira ta’ l-effetti tal-volum u tal-prezz ta’ l-importazzjonijiet issussidjati (2 klejms Koreani); 11. l-Artikolu 15.4 tal- Ftehim SCM meta kkunsidrat il-fatturi kollha relevanti għall-kundizzjoni globali ta’ l-industrija domestika, ħlief għall-fattur “salarji”; 12. l-Artikolu 15.5 tal- Ftehim SCM meta wriet ir-rabta każwali neċessarja bejn l-importazzjonijiet issussidjati u d-danni; u 13. l-Artikolu 12.7 tal- Ftehim SCM meta applikat “il-fatti disponibbli” fir-rigward ta’ l-investigazzjoni tas-sussidju. 3. Ir-rivalutazzjoni biex jiġu implimentati r-rakkomandazzjonijiet tal-DSB (7) Fid-dawl tar-rakkomandazzjonijiet iddikjarati fir-rapport tal-Bord, il-Kummissjoni wettqet rivalutazzjoni fil-fond u objettiva tas-sejbiet relevanti fir-Regolament definittiv fuq il-bażi ta’ informazzjoni dokumentata. L-għan tar-rivalutazzjoni huwa limitat kif jixraq għal eżaminazzjoni tal-ħames aspetti speċifiċi tal-miżura eżistenti, kif deskritt aktar ’il fuq, li nstabu li kienu inkonsistenti mal- Ftehim SCM . Din l-eżaminazzjoni hija bbażata fuq evlawazzjoni mill-ġdid ta’ l-evidenza eżistenti dokumentata ta’ l-investigazzjoni oriġinali fid-dawl tas-sejbiet relevanti fir-rapport tal-Bord. (8) Ir-rivalutazzjoni ddikjarata hawn isfel turi li għadha teżsiti l-għotja ta’ sussidji offensiva, għalkemm f’livell kemmxejn anqas. B. IL-PRODOTT KONĊERNAT U PRODOTTI SIMILI (9) Il-prodott konċernat u prodotti simili huma l-istess bħal dawk koperti mill-investigazzjoni oriġinali, jiġifieri ċerti mikroċirkuwiti elettroniċi magħrufa bħala Memorji Dinamiċi b’Aċċess Każwali ( ' DRAMs ' ), ta’ kull tip, densità u varjazzjoni, kemm jekk immuntati, ipproċessati f’wejfers jew ċipep (forom), manifatturati bl-użu ta’ varjazzjonijiet tat-teknoloġija tal-proċess ta’ Semikondutturi-Ossidi tal-Metall [ Metal Oxide-Semiconductors ] ('MOS'), iklużi t-tipi komplimentari ta’ l-MOS (CMOS), ta’ kull densità (inklużi densitajiet futuri), irrispettivament mill-veloċità ta’ l-aċċess, il-konfigurazzjoni, l-ippakkjar jew il-frejm eċċ. li joriġinaw mir-Repubblika tal-Korea. Il-prodott konċernat jinkludi wkoll DRAMs ippreżentati f’moduli ta’ memorja (mhux magħmula apposta) jew bords tal-memorja (mhux magħmula apposta), jew f’xi għamla oħra ta’ forma aggregata, sakemm l-iskop ewlieni tagħhom hu li jipprovdu l-memorja.,[6]. (10) Il-prodott konċernat fil-preżent jista’ jiġi klassifikat taħt il-kodiċijiet NM 8542 21 11, 8542 21 13, 8542 21 15, 8542 21 17, ex 8542 21 01, ex 8542 21 05, ex 8548 90 10, ex 8473 30 10 u ex 8473 50 10. (11) Ir-rapport tal-Bord ma kopra l-ebda talba li taffetwa s-sejbiet iddikjarati fir-Regolament definittiv rigward il-prodott konċernat u prodotti simili. C. IS-SEJBIET RIVEDUTI BBAŻATI FUQ IR-RAPPORT TAL-BORD 1. Is-sussidji 1.1. Introduzzjoni (12) Din il-parti tistabbilixxi s-sejbiet rivalutati bbażati fuq il-konklużjonijiet u r-rakkomandazzjonijiet tar-rapport tal-Bord rigward: (a) jekk il-Programm ta’ Ristrutturazzjoni ta’ Mejju 2001 kienx jikkostitwixxi kontribuzzjoni finanzjarja mill-GOK fit-tifsira ta’ l-Artikolu 2(1) tar-Regolament tal-Kunsill (KE) Nru 2026/97[7] (‘ir-Regolament bażiku’); (b) jekk ingħatax benefiċċju fil-każ tas-Self Sindakat fit-tifsira ta’ l-Artikolu 2(2) tar-Regolament bażiku; (c) il-kalkolu ta’ l-ammont tal-benefiċċju fir-rigward ta’ kull programm ta’ sussidju fit-tifsira ta’ l-Artikoli 2(2) u 6 tar-Regolament bażiku. (13) Kull sejba oħra relatata mas-sussidji tibqa’ kif stabbilita fl-investigazzjoni oriġinali u stabbilita fir-Regolament proviżorju u fir-Regolament definittiv. 1.2. Ix-Xiri ta’ Titoli minn Banek Kredituri f’Mejju 2001 għall-ammont ta’ 1 triljun KRW u l-Ewwel Estensjoni tad-Dejn (il-Programm ta’ Ristrutturazzjoni) (14) Il-Bord sab li l-banek kredituri kienu diretti li jipparteċipaw fil-Programm ta’ Ristrutturazzjoni ta’ Mejju 2001 u li x-xiri tagħhom ta’ triljun KRW ta’ titoli konvertibbli [ convertible bonds ] (‘CBs’) bħala parti mill-Programm kienet għalhekk tikkostitwixxi kontribuzzjoni finanzjarja mill-GOK ma kinitx konsistenti ma’ l-Artikolu 1.1(a) tal- Ftehim SCM[8] . B’mod aktar speċifiku, il-Bord sab li “filwaqt li l-Programm ta’ Ristrutturazzjoni ta’ Mejju 2001 huwa każ li jista` jinqata’ favur kull naħa, aħna nikkunsidraw li l-evidenza miġjuba quddiem l-awtorità ta’ l-investigazzjoni kienet insuffiċjenti biex ikun konkluż b’mod raġonevoli li l-gvern inkariga jew idderieġa lill-banek privati biex jixtru s-CBs ta’ Hynix.”[9] (15) Skond il-valutazzjoni tal-Bord, il-fondi pprovduti lil Hynix fil-kuntest tal-Programm ta’ Ristrutturazzjoni ta’ Mejju 2001 m’għandhomx jiġu kontrobilanċjati.[10] 1.3. Is-Self Sindakat ta’ 800 biljun KRW (16) Fir-rigward tas-Self Sindakat ta’ 800 biljun KRW 800, il-Bord sab li l-KE kienet stabbiliet kif suppost li l-GOK kien idderieġa lill-Bank tal-Kambju Korean [ Korea Exchange Bank ] (‘KEB’) biex jipparteċipa fis-self u li dan kien jikkostitwixxi kontribuzzjoni finanzjarja permezz ta’ inkarigu mogħti jew direzzjoni mogħtija lill- KEB skond l-Artikolu 1.1(a) tal- Ftehim SCM . Il-Bord sab ukoll li l-Korea Development Bank (‘KDB’) ipprovda kontribuzzjoni finanzjarja diretta permezz tal-parteċipazzjoni tiegħu fis-Self Sindakat, u minħabba li l-KDB kien entità pubblika, l-KE ma kinitx mitluba li tagħmel sejba dwar inkarigu mogħti jew direzzjoni mogħtija.[11] Madankollu, il-Bord sab li l-KE falliet milli tistabbilixxi l-eżistenza ta’ benefiċċju mill-kontribuzzjoni finanzjarja pprovduta mill-KDB u mill-KEB fit-tifsira ta’ l-Artikolu 1(b) tal- Ftehim SCM[12] . B’mod speċifiku, il-Bord iddikjara li l-KE ma kinitx eżaminat jekk kienx hemm self kummerċjali komparabbli fuq is-suq li attwalment seta’ jinkiseb minn Hynix u ddikjara li l-KE kienet injorat lill-partiċipanti l-oħra fis-Self Sindakat bħala punti ta’ referenza possibbli.[13] (17) Fl-opinjoni tal-Kummissjoni, il-parteċipazzjoni tal-banek l-oħra fis-Self Sindakat ma tistax isservi bħala punt ta’ referenza tajjeb biex tiġi ddeterminata l-eżistenza ta’ benefiċċju. Kif innota l-Bord stess, sabiex tiġi ddeterminata l-eżistenza ta’ punt ta’ referenza kummerċjali, l-awtoritajiet iridu jeżaminaw jekk tali self kienux fil-fatt influwenzati mill-allegat intervent tal-gvern u b’hekk ma jirrappreżentawx self li jista’ fil-fatt jinkiseb fuq is-suq.[14] Il-Kummissjoni wettqet rivalutazzjoni fil-fond tad-dokument estensiv f’dan il-każ u implimentat it-tip ta’ analiżi diskuss mill-Bord. Fuq din il-bażi, il-Kummissjoni ddeċidiet li s-self mill-banek l-oħra li qed jipparteċipaw fis-Self Sindakat ma setgħux iservu bħala punt ta’ referenza tajjeb. (18) L-ewwelnett, nikkunsidraw il-kundizzjoni finanzjarja terribbli ta’ Hynix fiż-żmien li kien miftiehem is-Self Sindakat. Kif innutat fir-premessa (19) tar-Regolament definittiv, fiż-żmien li kien miftiehem is-Self, fit-tmiem tas-sena 2000, Hynix kienet tinsab fi stress finanzjarju gravi. Din kellha ’l fuq minn 9,46 biljun USD fi djun fit-tmiem tas-sena 2000, li kien aktar minn darbtejn il-valur nett tagħha u aktar minn erba’ darbiet il-kapitalizzazzjoni tas-suq tal-kumpanija. Din soffriet telf fis-sena 2000, sena li fiha produtturi kbar oħra ta’ DRAM irreġistraw profitti u li kienet meqjusa b’mod ġenerali bħala sena tassew tajba fl-industrija tad-DRAM. Il-maġġoranza tad-djun tal-Hynix kienu ser isiru dovuti fl-2001 u l-kumpanija kienet qed tiffaċċja problemi intensi ta’ likwidità. Bosta analisti indipendenti u ditti tas-sigurtajiet kienu qed jgħidu f’dak iż-żmien li l-kumpanija ma kinitx se tkun kapaċi li tiġġenera likwidità jew tbiegħ assi suffiċjenti biex tħallas id-djun tagħha li kienu waslu biex jimmaturaw. Taħt dawn iċ-ċirkostanzi, banek li jimmassimizzaw il-profitt u li qed jaħdmu f’kundizzjoniiet kummerċjali normali ma jipparteċipawx b’mod volontarju f’self li jġorr riskju ta’ nuqqas tant enormi.[15] (19) It-tieninett, hemm biżżejjed evidenza dokumentata li parteċipanti oħra fis-Self Sindakat kienu ppressati biex jipparteċipaw fir-ristrutturazzjoni globali tad-dejn ta’ Hynix. Pereżempju, id-dokment jinkludi evidenza li wieħed mill-parteċipanti, Kookmin Bank, kien mitlub li jsellef direttament lill-“kumpaniji f’diffikultà li jixtiequ jissellfu”, Speċifikament, f’dikjarazzjoni lill-Kummissjoni dwar Sigurtajiet u Kambju ta’ l-Istati Uniti, Kookmin iddikjarat:“Il-gvern Korean ippromwova, u, bħala fatt ta’ politika, jista’ jkompli jippromwovi s-self lil ċerti tipi ta’ persuni li jissellfu. Huwa għamel dan ġeneralment billi jitlob lill-banek biex jipparteċipaw fi programmi ta’ rmedju għal min jissellef waqt li jkun f’diffikultà {bħal Hynix} u billi jidentifika setturi ta’ l-ekonomija li huwa jixtieq jippromwovi u jagħmel self b’imgħax baxx disponibbli lill-banek u lill-istituzzjonijiet finanzjarji li jsellfu lil min jixtieq jissellef f’dawn is-setturi. B’dan il-mod il-gvern ippromwova self garantit għal dawk bi dħul baxx u self lill-kumpaniji tat-teknoloġija. Aħna nistennew li kull self mogħti skond il-politika tal-gvern ser jiġi rivedut skond il-politika tagħna dwar l-għoti ta’ kreditu. Madankollu, l-politika tal-gvern tista’ tinfluwenzana biex insellfu lil ċerti setturi jew li nsellfu b’mod li ma konniex insellfu li kieku ma’ kienx hemm il-politika tal-gvern.” [16]Huwa ċar li Kookmin qed jirreferi għal Hynix meta jsemmi ‘min jissellef meta jkun f’diffikultà’, għax ir-rapport tal-bank għas-sena 2001 jelenka lil Hynix bħala l-uniku l-akbar entità li ssellfet li kienet f’diffikultajiet finanzjarji.[17] Barra minn dan, Kookmin, bħala intrapriża b’investiment tal-GOK kien suġġett għal verifika u spezzjoni mill-Bord ta’ l-Verifika u Spezzjoni tal-GOK u għalhekk kien taħt pressjoni biex jikkonforma mal-politika tal-GOK. (20) Parteċipanti oħra fis-Self Sindakat kienu wkoll taħt pressjoni mill-GOK biex jassistu lil Hynix. F’dan ir-rispett, ir-premessa (55) tar-Regolament definittiv tipprovdi informazzjoni estensiva dwar sa fejn wasal il-GOK meta poġġa pressjoni fuq il-Korea First Bank (‘KFB’) biex dan jipprovdi finanzjament kontinwu lil Hynix. F’laqgħa Ministerjali Ekonomika ta’ livell għoli f’Novembru 2000 il-GOK ħa passi biex “itaffi in-nuqqas ta’ fondi ta’ Hynix” u rtira l-limiti ta’ kreditu statutarji għal KFB, KEB u KDB. Il-Bord ma eżaminax l-evidenza rigward il-KFB, għax il-Kummissjoni kkonkludiet li l-involviment tiegħu kien negliġibbli. Madankollu, minħabba li l-Bord sab li l-istess tattiċi tal-GOK wżati fir-rigward ta’ KEB ammontaw għal direzzjoni u li l-GOK għandu 49% tal-KFB, huwa raġonevoli li wieħed jikkonkludi li l-GOK kien f’pożizzjoni biex jeżerċita u li fil-fatt eżerċita influwenza fuq il-KFB rigward id-deċiżjoni tiegħu li jipparteċipa fis-Self Sindakat. Il-KDB huwa entità pubblika u l-Bord sab li l-KEB irċeva direzzjonijeit mingħand il-GOK. Il-parteċipazzjoni ta’ dawn il-banek fis-Self Sindakat għalhekk mhux ta’ min joqgħod fuqha bħala punt ta’ referenza kummerċjali. Banek oħra li kienu parti mis-Self Sindakat kienu wkoll suġġetti għal pressjoni simili mill-GOK. Il-GOK poġġa pressjoni tassew diretta kemm fuq il-Bank Shinhan u kemm il-Bank KorAm rigward l-estensjoni ta’ l-arranġamenti fuq il-kreditu għall-esportazzjoni, li saret fl-istess żmien tas-Self Sindakat. Dawn il-banek kienu kkonkludew li kienu diġà esposti ż-żejjed għal Hynix u reġgħu lura d-deċiżjoni preċedenti tagħhom li jżidu l-limitu ta’ kreditu għall-esportazzjoni disponibbli għal Hynix. B’risposta għal dan, uffiċjal ta’ l-FSS ikkritika l-mossa tagħhom bħala “mhux ta’ min jaħsibha”[18]. Il-GOK kellu 18.3% ta’ Shinhan u kien l-akbar azzjonist tiegħu, għalhekk seta’ jeżerċita influwenza konsoderevoli fuq il-bank. Huwa ċar li Shinhan ma kienx qed jaġixxi b’mod kummerċjali minħabba li dan żied ir-riservi għat-telf fuq is-self lil Hynix hekk kif kompla jassisti lill-kumpanija u li ma offra l-ebda analiżi leġittima tar-riskju ta’ kreditu biex jassistiha. Il-Bank KorAM ukoll iffaċċja theddid mill-GOK meta l-bank irrifjuta li jixtri CBs ta’ Hynix, għax iddeċieda li dan ma kienx jagħmel sens finanzjarjament. B’risposta għad-deċiżjoni tal-bank li ma jixtrix it-titoli, uffiċjal ta’ l-FSS wissa lil KorAm, u uża lingwaġġ mhux karatteristiku għal gvern li apparentement mhux involut f’deċiżjonijiet ta’ kreditu. L-uffiċjal iddikjara: “Jekk KorAm ma jonorax il-ftehim, aħna m’aħniex ħa nahfru lill-bank.”[19] Huwa ddikjara wkoll li l-FSS kien ser jieħu miżuri stretti kontra l-bank, bħal preżempju n-nuqqas ta’ approvazzjoni ta’ strumenti finanzjarji ġodda u li l-bank jiġi suġġett għal verifika aktar stretta.[20] Bħala riżultat ta’ dan it-theddid, il-Bank KorAm ċeda u reġġa’ lura d-deċiżjoni tiegħu[21], waqt li fl-istess ħin żied ir-riservi għat-telf fuq is-self lil Hynix u ma offra l-ebda analiżi tal-kreditu leġittima biex ipprovda assistenza finanzjarja bħal din. Mill-bqija tal-banek li pparteċipaw fis-Self Sindakat, il-Bank Chohung, il-Bank Woori, l-NACF, il-Bank ta’ Seoul, il-Bank Kwangju il-Bank Peace, il-Bank Kyongnam u l-Bank Industrijali tal-Korea huma kollha propjetà tal-GOK u b’hekk id-deċiżjonijiet ta’ kreditu tagħhom huma mċappsa mill-politika tal-GOK. Il-Housing and Commercial Bank, li l-GOK għandu sehem ta’ 20% fih, ammetta direzzjoni min-naħa tal-gvern fid-deċiżjonijiet tal-kreditu tiegħu f’dikjarazzjoni solenni lill-US SEC[22]. Fl-aħħarnett, għalkemm il-Bank Pusan m’huwiex proprjetà tal-gvern, xorta waħda kien ordnat mill-FSS fl-1999 biex ikeċċi jew ibiddel lill-eżekuttiv tiegħu u biex iżid il-kapital imħallas tiegħu b’86,2 miljun USD qabel it-tmiem ta’ Marzu 2000[23], biex “inaqqsu l-ammont ta’ ħaddiema tagħhom, in-numru ta’ fergħat u organizzazzjonijiet, filwaqt li jbiegħu s-sussidjarji f’diffikultà”[24] u, fis-sena 2000, l-FSS issanzjona lill-uffiċjali preċedenti u attwali tiegħu għal tmexxija ħażina[25]. Minħabba dan l-ammont ta’ kontroll tal-GOK fuq il-Bank Pusan, id-deċiżjoni tal-bank li jipparteċipa fis-Self Sindakat ma jistax jitqies bħala punt ta’ referenza kummerċjali sikur. (21) It-tieletnett, ċertament ma jkunx xieraq li jintuża Citibank Seoul bħala punt ta’ referenza biex jiġi determinat kemm hija kummerċjalment raġonevoli l-partiċipazzjoni fis-Self Sindakat, għar-raġunijiet iddikjarati fir-premessi (130) sa (133) tar-Regolament definittiv. L-ewwelnett, Citibank Seoul ma kkooperax f’din l-investigazzjoni, għalhekk ġiegħel lill-Kummissjoni biex tistrieħ fuq fatti disponibbli rigward il-parteċipazzjoni ta’ Citibank Seoul. It-tieninett, l-evidenza dokumentata diskussa fir-premessa (133) tar-Regolament definittiv tirrifletti relazzjoni tassew mill-qrib mhux tas-soltu bejn il-GOK u Citibank li tiddubita l-imparzjalità ta’ Citibank meta dan sellef lil Hynix. It-tieletnett, Citibank stess kien konsulent finanzjarju ta’ Hynix rigward ir-ristrutturar tagħha u għalhekk kellu kunflitt inerenti fir-rigward ta’ partiċipazzjoni f’self ġdid lil Hynix[26]. Dan qatt ma kien iffinanzja lil Hynix qabel ma sar il-konsulent finanzjarju ta’ Hynix. Ir-rabanett, il-Bord stess għaraf li Citibank ma jistax iservi bħala bażi biex jiġi determinat jekk xi waħda mis-self li sar lil Hynix saritx fuq il-bażi ta’ kunsiderazzjonijiet kummerċjali.[27] (22) Fl-aħħarnett, huwa importanti li wieħed jinnota li Hynix naqset milli tħallas l-imgħax fuq is-Self Sindakat kważi hekk kif ingħata s-self. Kif innotat fir-premessa (87) Regolament definittiv, Hynix ma kinitx qed tonora s-Self Sindakat li kienet irċeviet f’Jannar 2001. (23) Ibbażat fuq dan kollu, aħna nikkonkludu li l-ebda wieħed mis-seba’ parteċipanti l-oħra fis-Self Sindakat ma jista’ jservi bħala punt ta’ referenza xieraq biex jitqies kemm huwa kummerċjalment raġonevoli jew le l-ammont ta’ benefiċċju lil Hynix mill-partijiet tas-self li ngħataw minn KEB u KDB. (24) Fuq din il-bażi, aħna nibqgħu nikkunsidraw il-parteċipazzjoni ta’ KEB u KDB fis-Self Sindakat bħala sussidju b’effett oppost li jipprovdi benefiċċju lil Hynix. Madankollu, kif ġie ddikjarat fil-premessa (37) tar-Regolament definittiv, l-ebda ammont ta’ sussidju ma ġie kontrobilanċjat taħt is-Self Sindakat sabiex ikun evitat li jingħadd darbtejn, minħabba li l-ammont tas-Self Sindakat kien sussegwentement estiż għall-miżuri ta’ Ottubru 2001. Għalhekk, ma hija neċessarja l-ebda emenda tas-sejbiet fir-rigward ta’ din il-miżura. 1.4. Il-kalkolu ta’ l-ammont tal-benefiċċju (25) Il-Bord sab, fil-para 7.215 tar-rapport tiegħu, li l-kalkolu ta’ l-ammont tal-benefiċċju mogħti minn kull wieħed mill-kontributuri finanzjarji ma kienx konsistenti ma’ l-Artikoli 1.1(b) u 14 tal- Ftehim SCM . Il-GOK ma qajjem l-ebda eċċezzjoni biex jirribatti, bħala tali, id-dispożizzjonijiet tar-Regolament bażiku jew il-Linji Gwida[28] rigward il-kalkolu ta’ l-ammont tal-benefiċċju. Għalhekk, ir-rapport tal-Bord indirizza biss kif l-KE applikat dawn id-dispożizzjonijiet u kkalkulat l-ammont tal-benefiċċju fir-rigward tal-miżuri diskussi f’din il-proċedura (ir-Regolament definittiv). (26) B’mod partikolari, il-Bord ikkunsidra li l-KE aġixxiet f’nuqqas ta’ konsistenza ma‘ l-Artikoli 1.1(b) u 14 tal- Ftehim SCM billi ħadet bħala l-punt tat-tluq il-fatt li l-ammont tal-benefiċċju mogħti minn kull wieħed mill-kontribuzzjonijiet finanzjarji, li kienu ġeneralment f’forma ta’ self, garanziji jew sigurtajiet, kellu jkun ikkalkulat bħallikieku dawk il-kontribuzzjonijiet finanzjarji kienu għotjiet, irrispettivament mit-termini u l-kundizzjonijiet tagħhom. Il-Bord irraġuna li l-kalkolu ta’ l-ammont tal-benefiċċju għandu jkun ibbażat fuq il-benefiċċju lil min qed jirċevih, mhux kemm dan se jiswa lil min qed jipprovdih. Irraġuna wkoll li fil-każ preżenti l-għoti ta’ fondi lil Hynix fil-forma ta’ self, garanziji u sigurtajiet setgħu kienu ta’ benefiċċju anqas lil Hynix milli kieku l-fondi kienu ġew ipprovduti fil-forma ta’ għotjiet. B’mod partikolari, il-Bord irraġuna li l-fondi kienu jidhru bħala dejn fil-karta tal-bilanċ ta’ Hynix jew kienu jikkawżaw dilwizzjoni tad-drittijiet ta’ proprjetà ta’ azzjonisti eżistenti f’Hynix.[29] (27) Il-Bord ikkunsidra li, bħala fatt ta’ liġi tad-WTO, il-punt tat-tluq it-tajjeb għall-KE f’dan il-każ irid ikun it-tfittxija għal punt ta’ referenza alternattiv bħala bażi għall-kalkolazzjoni ta’ l-ammont tal-benefiċċju. Il-Bord irrefera b’mod partikolari, fil-paragrafu 7.213 tar-rapport tiegħu, għal “self kummerċjali komparabbli li d-ditta setgħet fil-fatt tikseb fuq is-suq” (l-Artikolu 14(b) tal- Ftehim SCM ) u “self kummerċjali komparabbli nieqes il-garanzija tal-gvern” (l-Artikolu 14(a) tal- Ftehim SCM ). Il-Bord irrefera wkoll, bħla eżempju, għal ’l hekk imsejħa “junk bonds” jew “vulture funds”.[30] (28) Il-Bord osserva li jista’ jkun hemm ċirkostanzi fejn ma jkun hemm l-ebda punt ta’ referenza komparabbli, u li l-awtorità li qed tagħmel l-investigazzjoni kienet u hija intitolata għal latitudni pjuttost wiesgħa fl-adozzjoni ta’ strateġija raġonevoli għall-kalkolu ta’ l-ammont tal-benefiċċju lil Hynix.[31] (29) Fid-dawl tas-sejbiet tal-Bord, għal kull waħda mill-kontribuzzjonijiet finanzjarji relevanti fil-miżura konċernata, il-Kummissjoni eżaminat mill-ġdid il-fatti u l-evidenza kollha relevanti fl-atti, filwaqt li kkunsidrat is-sottomissjonijiet kollha tal-partijiet interessati, speċifikament fir-rigward ta’ punti ta’ referenza alternattivi possibbli, inklużi “junk bonds” u “vulture funds”, u, għal kull kontribuzzjoni finanzjarja relevanti, iddeterminat mill-ġdid l-ammont ta’ benefiċċju lil Hynix. (30) Il-Kummissjoni ma eżaminatx mill-ġdid u m’għamlet l-ebda determinazzjoni mill-ġdid fir-rigward ta’ kwalunkwe kwistjoni sostantiva jew ta’ proċedura kkonfermati mir-rapport tal-Bord jew li l-Bord ma sabx li huwa inkonsistenti mal- Ftehim SCM , inkluż, imma mhux limitat għal: is-sitwazzjoni finanzjarja jew valur ta’ Hynix, il-kundizzjonijiet fis-suq ta’ DRAM, il-kundizzjonijiet fis-swieq finanzjarji u l-użu tal-fatti disponibbli. Il-Kummissjoni llimitat ruħha għall-kwistjoni speċifika li hija s-suġġett tas-sejbiet tal-Bord: id-disponibilità ta’ punti ta’ referenza alternattivi. (31) Meta għamlet din id-determinazzjoni mill-ġdid, il-Kummissjoni bbażat il-kalkolu tagħha tas-sussidju fuq standard ta’ “benefiċċju lil min qed jirċevih” u mhux fuq dak ta’ “kemm se jiswa lill-gvern”, kif jirrikjedi l-Artikolu 6 tar-Regolament bażiku, f’konsistenza mar-raġunament tal-Bord, mad-determinazzjonijiet fir-Regolament definittiv u mal-prattika stabbilita tal-Kummissjoni.[32] F’dan ir-rigward, il-Kummissjoni tinnota li wieħed mill-fatturi ewlenin tal- Ftehim SCM (l-Artikolu 14) wara l-Uruguay Round kien il-konferma li l-istandard “benefiċċju għal min qed jirċevih” normalment jiġi qabel l-istandard “kemm se jiswa lill-gvern”. Il-Kummissjoni tinnota wkoll li dak ta’ l-ewwel ġeneralment iwassal għal ammont aktar għoli ta’ sussidju minn dak ta’ l-aħħar, minħabba li dan jirrikjedi li jitqabbel ma’ l-għoti ta’ fondi kummerċjali, aktar milli tal-gvern. Konsegwentement, il-Kummissjoni tinnota li l-metodu ta’ “kemm se jiswa lill-gvern” ġeneralment ma jkunx mistenni li jwassal għal ammont aktar għoli ta’ sussidju mill-metodu tal-“benefiċċju lil min se jirċevih”. (32) Għalhekk, skond l-irraġunar tal-Bord, il-Kummissjoni eżaminat il-kontribuzzjoniet finanzjarji “mill-perspettiva ta’ min qed jirċevihom”. Il-Kummissjoni għamlet dan permezz ta’ eżaminazzjoni objettiva ta’ l-informazzjoni ddokumentata tal-każ. Il-Kummissjoni ma indagatx x’seta’ kien l-istat mentali suġġettiv ta’ wieħed jew aktar mid-diriġenti ta’ Hynix f’dak iż-żmien. Minflok, hija indagat x’kien ikun, objettivament, l-ammont ta’ benefiċċju għal kumpanija fl-istess sitwazzjoni eżatta ta’ Hynix f’dak iż-żmien. Il-kalkolu ta’ l-ammont tal-benefiċċju mill-perspettiva ta’ min qed jirċevih ma jinkludix li wieħed jaqleb minn bażi interrogattiva objettiva għal waħda suġġettiva. 1.5. Il-Ġaranzija tal-KEIC għall-Krediti ta’ l-Esportazzjoni (estensjoni D/A) għall-ammont ta’ 600 miljun USD (33) Il-Bord ġabar fil-qosor il-fatti li jikkonċernaw il-Garanzija tal-KEIC fit-termini li ġejjin:“7.85 It-tieni azzjoni li nstab li kienet sussidju kienet l-estensjoni ta’ garanzija mill-Korporazzjoni Koreana ta’ l-Assigurazzjoni ta’ l-Esportazzjoni (‘KEIC’) li hija l-aġenzija uffiċjali għall-kreditu ta’ l-esportazzjoni tal-Korea. Il-KEIC tipprovdi assigurazzjoni għall-esportazzjoni u garanziji biex wieħed jiġġestixxi r-riskju assoċjat mat-transazzjonijiet esteri. F’Jannar 2001, erbatax-il bank kreditur Hynix żiedu l-limitu tal-faċilità tal-kreditu għall-esportazzjoni għal D/A’s (dokumenti kontra l-aċċettazzjoni) pprovduti lil Hynix minn 800 miljun USD għal 1.4 biljun USD, żjieda ta’ 600 miljun USD. Il-KEIC ta l-assigurazzjoni għall-esportazzjoni għal żmien qasir għal limitu estiż ta’ D/A fir-rigward tat-transazzjoni bejn Hynix u s-sussidjarji tagħha barra l-pajjiż. Fi kliem ieħor, Hynix tiġbor il-pagament maħsub għat-transazzjoni ta’ l-esportazzjoni mill-banek konċernati, li jżommu d-dokumenti D/A. L-importatur affiljat fil-pajjiż tad-destinazzjoni imbagħad jagħmel il-pagamenti għall-oġġetti konċernati direttament lill-banek kontra d-D/A. Hynix tħallas lil KEIC primjum għall-garanzija u tħallas l-imgħaxijiet lill-banek konċernati għall-ammonti D/A miġbuda sakemm l-importatur jagħmel il-pagament finali. L-assigurazzjoni KEIC tkopri l-ammonti dovuti lill-banek li ma jistgħux jinġabru minħabba l-falliment jew ta’ l-esportatur jew ta’ l-importatur.”[33] (34) Il-Bord sab li l-KE waslet għal konklużjoni raġonevoli u raġunata fuq il-bażi ta’ l-atti li kellha quddiemha li l-Garanzija KEIC tat benefiċċju lil Hynix.[34] Meta għamlet hekk, hija fakkret li l-KEIC stess ma kienx ċert jekk jipprovdix garanzija fuq id-dejn ta’ Hynix u talab garanzija hu stess mill-GOK.[35] Madankollu, fir-rigward ta’ l-ammont tal-benefiċċju, ir-rapport tal-Bord jindika li l-KE, bħala fatt tal-liġi tad-WTO, għandha terġa’ teżamina mill-ġdid il-kwistjoni tad-disponibilità ta’ punti ta’ referenza alternattivi għall-kalkolu tal-benefiċċju lil Hynix.[36] (35) Bħalma osserva l-Bord, il-kwistjoni tal-benefiċċju fil-każ ta’ garanzija tal-gvern tista’ tiġi eżaminata minn aktar minn angolu wieħed.[37] (36) Wieħed mill-metodi raġonevoli biex wieħed jindaga dwar l-ammont ta’ benefiċċju minn miżura bħal din jista’ jkun li titqabbel il-garanzija pprovduta mill-gvern ma’ garanzija komparabbli pprovduta mis-suq.[38] (37) Metodu ieħor huwa indikat mill-Artikolu 6(b) tar-Regolament bażiku (li ġeneralment jikkorrispondi għall-Artikolu 14(b) tal- Ftehim SCM ), li jirreferi għal self mill-gvern; u l-Artikolu 6(c) tar-Regolament bażiku (li ġeneralment jikkorrispondi għall-Artikolu 14(c) tal- Ftehim SCM ), li jirreferi għal garanzija ta’ self minn gvern.[39] F’dan il-każ, is- “self garantit mill-gvern” huwa l-ammont ta’ dejn li jinbidel minn żmien għal żmien u li hu dovut f’mument partikolari li huwa dovut mill-grupp Hynix, permezz ta’ l-importaturi affiljati tagħha f’diversi pajjiżi li tesporta lejhom, lill-banek, fir-rigward ta’ transazzjonijiet ta’ l-esportazzjoni fejn għad irid isir il-pagament, imma l-fondi jkunu diġà ngħataw mill-banek lil Hynix. Il-kontribuzzjoni finanzjarja li qed tiġi kkunsidrata tittratta ż-żjieda tal-faċilità b’600 miljun USD. Madankollu, il-faċilità stess kellha limitu globali ta’ 1.4 biljun USD. (38) Il-Kummissjoni reġgħet eżaminat mill-ġdid l-atti estensivi f’dan il-każ u kkunsidrat jekk hemmx punt ta’ referenza relevanti li kontrih jista’ jitkejjel l-ammont tal-benefiċċju. L-ewwelnett, il-Kummissjoni kkunsidrat jekk Hynix kinitx irċeviet self ġdid fiż-żmien li ngħatat iż-żjieda ta’ 600 miljun USD. L-atti juru, madankollu, li ma ġie pprovdut l-ebda self ġdid li jista’ jitqabbel kummerċjalment. It-tieninett, il-Kummissjoni fittxet evidenza verifikata rigward l-ispiża u t-termini ta’ garanzija kummerċjali komparabbli jew għal “self kummerċjali komparabbli f’nuqqas ta’ garanzija tal-gvern” li Hynix jew xi ditta oħra f’sitwazzjoni komparabbli għal dik ta’ Hynix ikkonkludiet fi żmien relevanti. Self kummerċjali komparabbli ikun idealment wieħed ta’ bejn wieħed u ieħor l-istess daqs, ikun jirrelata għall-istess settur ta’ attività ekonomika jew wieħed simili, bħall-assigurazzjoni għall-kreditu ta’ l-esportazzjoni, u jkun ġie konkluż bejn wieħed u ieħor fl-istess żmien. Dan ma jkun jinvolvi l-ebda garanzija tal-gvern, espressa jew implikata, u jkun irid jinvolvi ditta f’sitwazzjoni finanzjarja komparabbli għal dik ta’ Hynix. (39) Wara li wettqet din l-eżaminazzjoni mill-ġdid, il-Kummissjoni ddeterminat li m’hemm l-ebda informazzjoni affidabbli dokumentata rigward dawn il-kwistjonijiet. Il-Kummissjoni ma sabet l-ebda punt ta’ referenza fir-rigward ta’ l-istess Hynix. Is-self mogħti lil Hynix kien ġeneralment jew ipprovdut mill-GOK jew minn banek li kienu inkarigati mill-GOK jew taħt l-istruzzjonijiet tiegħu, u r-rata fuq is-Self Sindakat wkoll tkun punt ta’ referenza mhux adattat għar-raġunijiet iddikjarati fil-premessi (17) sa (20) aktar ’il fuq. Is-self minn Citibank Seoul ukoll mhux punt ta’ referenza adattat għar-raġunijiet iddikjarati fil-premessa (21) aktar ’il fuq. Il-parteċipazzjoni ta’ Citibank mhix sinifikanti biżżejjed, kienet influwenzata mill-parteċipazzjoni tas-selliefa l-oħra u mill-GOK u kienet mgħawġa kemm mill-interessi tiegħu, flimkien ma’ SSB, bħala l-konsulent finanzjarju ta’ Hynix u r-relazzjoni fit-tul ta’ dan mal-GOK. Fi kwalunkwe każ, Citibank ma kkooperax fl-investigazzjoni. (40) Minħabba l-kundizzjoni finanzjarja ta’ Hynix, m’hemm l-ebda punt ta’ referenza speċifiku għal Hynix li jista’ jintuża u m’hemm l-ebda data dokumentata rigward self lil kumpaniji f’kundizzjoni finanzjarja simili għal Hynix. Barra dan, l-informazzjoni disponibbli tindika li Hynix ma kisbitx, u ma kinitx tkun tista’ tikseb, il-fondi relevanti mis-suq.[40] Il-programm ta’ garanzija ta’ kreditu għall-esportazzjoni u l-Programm BKI tat-Titoli ta’ l-Imgħax kienu fis-seħħ matul l-2001. Matul dan il-perjodu, Hynix kienet, tħares minn fejn tħares, mhux idonea għall-kreditu, il-qagħda finanzjarja diġà diżastruża ta’ Hynix kompliet tmur għall-agħar sew fis-sena 2000, meta l-kumpanija soffriet telf nett ta’ aktar minn 2 triljun KRW. Fit-tmiem tas-sena 2000, id-dejn totali ta’ Hynix kien 8 triljun KRW, u l-proporzjon kurrenti ta’ Hynix, li jqis il-grad li għalih l-assi kurrenti ta’ ditta jkopru d-djun kurrenti, kien ta’ 0.33.[41] Il-marġini ta’ profitt nett ta’ Hynix waqa’ minn 2.08% fl-1999 għal nieqes 24.03% fl-2000 (meta l-industrija ta’ DRAM kellha turija globalment tajba) u nieqes 93,83% fl-2001.[42] B’mod ċar, matul is-sena 2000 u l-2001, Hynix ma kinitx kapaċi tiġġenera likwidità suffiċjenti biex tkopri d-dejn eżistenti tagħha, anqas u anqas dejn ġdid. (41) L-analisti tas-suq ftiehmu li Hynix ma kinitx idonea għall-kreditu matul dan il-perjodu. L-istatus ta’ Standard & Poor’s għal Hynix kien B- f’Marzu 2001, CCC+ f’Awwissu 2001 u “selective default” f’Ottubru 2001. F’Jannar 2001, UBS Warburg fisser kif “il-ftehim ta’ finanzjament mill-ġdid tad-dejn {ta’ Hynix} mal-KDB…kullma jagħmel hu li jipposponi il-ġurnata l-ħażina imma ma jsolvix il-problema fil-qalba {ta’ Hynix}, li mhix profitabbli u li mhix tħallas id-dejn b’rata mgħaġġla biżżejjed mil-likwidità interna jew mill-bejgħ ta’ l-assi.”[43] UBS Warburg għalhekk iddikjara li n-nuqqas ta’ diversità fil-prodotti ta’ Hynix kien ta’ tħassib u li l-mira eċċessiva ta’ Hynix fuq il-prodott tad-DRAMs kienet ser tikkontribwixxi għad-“deterjorament tal-bażi fundamentali” tagħha matul l-ewwel nofs ta’ l-2001.[44] Bl-istess mod, fi Frar 2001, Deutsche Bank ippreżenta il-problema ta’ likwidità bi frankezza: “Aħna nemmnu li t-tħassib l-aktar kritiku għal {Hynix} huwa l-problemi kontinwi ta’ likwidità. Fl-opinjoni tagħna, m’huwiex probabbli li l-Gvern Korean se jaqta’ qalbu mill-kumpanija għalissa….Aħna nemmnu li l-kriżi finanzjarja {ta’ Hynix} ser tkompli ġġorr piż tqil fuq il-kapaċità tagħha li tirkupra, minħabba li s-settur tad-DRAM huwa probabbilment l-aktar settur bi bżonnijiet intensivi ta’ kapital f’dak tas-semikondutturi, bi ħtieġa kontinwa ta’ titjib fil-proċessi teknoloġiċi.”[45] (42) Fi Frar 2001, f’artikolu fil-Korea Herald[46], espert tas-suq ieħor iddikjara li: “Minħabba l-fatt li r-riskju ta’ kreditu għadu għoli u qed jinkwieta lill-investituri, ma naħsibx li min jifhem ser ipoġġi flusu f’titoli tal-kumpaniji iggradati anqas minn BBB+”. Dan kien fl-istess żmien tal-bidu tal-Garanzija tal-KEIC u l-Programm tal-BKI dwar it-Titoli. L-artikolu jkompli jenfasizza d-differenza ta’ rendiment bejn titoli ggradati u junk bonds , u jikkonkludi li “dan jindika li l-investituri għadhom jevitaw it-titoli tal-kumpaniji bi grad baxx, u jkabbru l-firxa bejn it-titoli bi grad għoli u l-hekk imsejħa junk bonds għall-aktar marġini wiesgħa tagħhom”. Rapport ta’ l-istampa f’Ġunju 2001 iddikjara li “Investituri bdew iħarsu ’l isfel fuq il-kurva tal-kreditu Ażjatika, imma għad m’għandhomx il-kuraġġ li jħarsu lejn kumpanniji taħt il-grad ta’ investiment l-aktar baxx ta’ BBB-. Huma biss kumpaniji b’likwidità b’saħħitha, bil-kapaċità li jlaħħqu mad-dejn u bi prospetti ta’ tkabbir li probabbli jġegħluhom iħarsu.”[47] Rapport ieħor ddikjara li “Speċjalment fit-tieni nofs tas-sena l-oħra, kien kważi impossibbli għal kumpanija li toħroġ junk bonds ibbażati fuq il-kreditu tagħha stess u s-swieq ta’ junk bonds kienu jikkonsistu minn obbligi f’titoli primarji ggarantiti, obbligi f’self kollaterali u pjan ta’ finanzjar mill-ġdid tat-titoli mibdi mill-gvern.”[48] (43) Għalhekk il-Kummissjoni tikkonferma s-sejba oriġinali tagħha li Hynix ma laħqitx il-grad ta’ investiment meħtieġ mill-investituri għas-suq tal- junk bonds ; u li, matul il-PI, it-tip ta’ swieq kapitali li l-Bord għamel referenza għalihom kienu inaċċessibbli għal kumpaniji bi prospetti dgħajfa bħal dawk tal-Hynix. Għalhekk, informazzjoni bħal dik li hemm fl-atti ma tippermettix li jiġi stabbilit punt ta’ referenza affidabbli fir-rigward ta’ swieq bħal dawn. (44) Il-Kummissjoni għalhekk tkun f’pożizzjoni li tikkonkludi b’mod raġonevoli u objettiv li l-ebda punt ta’ referenza kummerċjali alternattiv ma huwa fil-fatt disponibbli f’dan il-każ. Għaldaqstant, f’dawn iċ-ċirkostanzi, il-Kummissjoni ssib li l-ammont tal-benefiċċju lil Hynix ma jistax jeċċedi l-ammont totali tas-self, minbarra l-imgħax kompost u l-ispejjeż tal-ġbir lura jew ta’ l-isforzi biex isir dak il-ġbir lura fl-eventwalità ta’ nuqqas. Minħabba li l-atti ma fihom l-ebda informazzjoni affidabbli dwar dawn l-ispejjeż addizzjonali ta’ l-aħħar, il-Kummissjoni illimitat lilha nnifisha għall-ammont totali tas-self. Il-Kummissjoni temmen li din il-konklużjoni hija sostnuta bis-sħiħ mid-determinazzjonijiet (mhux mibdula) tagħha rigward is-sitwazzjoni finanzjarja u l-valur ta’ Hynix, u s-sitwazzjoni fis-suq tad-DRAMs u fis-swieq finanzjarji, u li din hija konsistenti mar-Regolament bażiku u mal-Linji Gwida. (45) Madankollu, konxja tar-raġunament tal-Bord tad-WTO, il-Kummissjoni, b’mod eċċezzjonali u għal din ir-raġuni biss, ikkunsidrat ukoll jekk hemmx jew le, anke fin-nuqqas ta’ kull punt ta’ referenza relevanti, xi ħaġa oħra li tista’ sservi bħala bażi għal punt ta’ referenza alternattiv, aġġustat fejn ikun neċessarju biex jiġu kkunsidrati ċ-ċirkostanzi partikolari ta’ dan il-każ. Alternattiva bħal din tista’, pereżempju, tkun ibbażata fuq rata kummerċjali ta’ l-imgħax, biż-żjieda ta’ primjum għar-riskju, li tirrifletti r-rati ta’ nuqqas ta’ ħlas min-naħa ta’ kumpaniji f’livell ta’ riskju komparabbli. Kalkolu bħal dan irid jikkunsidra t-termini tas-self, rata ta’ imgħax bħala punt ta’ referenza li titħallas minn kumpanija meqjusa idonea għall-kreditu, il-probabbiltà ta’ nuqqas ta’ ħlas minn kumpanija li m’għandhiex valur ta’ kreditu f’perjodu ta’ żmien speċifikat u l-probabilità ta’ nuqqas ta’ ħlas minn kumpanija meqjusa idonea għall-kreditu fl-istess perjodu ta’ żmien speċifikat. Din l-istrateġija hija bbażata fuq l-idea li tinftiehem ġeneralment li meta xi ħadd jagħti self lill-kumpanija li mhux meqjusa idonea għall-kreditu, dak li jislef jiffaċja probabbiltà akbar li min jissellef ser jonqos milli jħallas lura s-self. B’konsegwenza ta’ din il-probabbiltà għola ta’ nuqqas ta’ ħlas, dak li jislef jitlob rata ta’ imgħax għola, u waħda li hija fi proporzjon mal-probabbiltà akbar ta’ nuqqas ta’ ħlas. Essenzjalment, dan ifisser li tittieħed rata ta’ imgħax disponibbli fuq is-suq għal min jissellef u huwa idoneju għall-kreditu u jiġi miżjud magħha “primjum għar-riskju” sabiex jitqies ir-riskju miżjud assoċjat mas-self lill-kumpanija li mhux meqjusa idonea għall-kreditu. (46) Għall-iskop li jiġi implimentat ir-rapport tal-Bord f’dan il-każ, il-Kummissjoni wżat il-formola li ġejja biex tikkalkula rata ta’ imgħax bħala punt ta’ referenza xieraq għal min mhux meqjus idoneju għall-kreditu: ib = [(1-qn)(1+if)n/(1-pn)]1/n -1 Fejn: n = il-perjodu tas-self ib = ir-rata ta’ imgħax bħala punt ta’ referenza għal min mhux meqjus idoneju għall-kreditu if = ir-rata ta’ imgħax fit-tul li titħallas minn kumpanija meqjusa idonea għall-kreditu pn = il-probabbiltà ta’ nuqqas ta’ ħlas minn kumpanija mhux meqjus idoneju għall-kreditu fi żmien n snin qn = il-probabbiltà ta’ nuqqas ta’ ħlas minn kumpanija meqjusa idonea għall-kreditu fi żmien n snin. (47) Għall-iskopijiet ta’ din l-implimentazzjoni, il-Kummissjoni wżat bħala r-rata għal min hu meqjus idoneju għall-kreditu (jew “kummerċjali”) għas-self USD ir-rata medja ta’ imgħax fuq self fil-USD għall-2001, li, skond is-Servizz ta’ Statistika Finanzjarja Internazzjonali ta’ l-IMF ( International Financial Statistics Service ), kienet ta’ 6.922%. Għalkemm il-kreditu li rċeviet Hynix minħabba l-garanzija kien għal żmien qasir, il-miżura li qed tiġi kkunsidrata, jiġifieri l-garanzija nnifisha kienet fil-fatt forma ta’ kreditu kontinwu. Il-Kummissjoni wżat data mill-Moody’s Investor Service biex tikseb rati standard għall-kumpaniji meqjusa idonea għall-kreditu u dawk meqjusa mhux idonea għall-kreditu. Għar-rata ta’ min mhux meqjus idoneju għall-kreditu, il-Kummissjoni wżat il-probabilità ta’ nuqqas minn kumpaniji b’rata ta’ kreditu ta’ Caa sa C matul iż-żmien tal-miżura relevanti (jiġifieri sena għall-Garanzija tal-KEIC). Bl-istess mod, il-Kummissjoni wżat ir-rata standard għal kumpanija meqjusa idonea għall-kreditu matul iż-żmien tal-miżura msemmija, ikkalkulata u bbażata fuq ġbir tad-data għall-kumpaniji bi grad ta’ investiment. Ir-rata ta’ nuqqas għal kumpanija meqjusa mhux idonea għall-kreditu fl-2001 għal self fuq sena kienet, skond Moody’s, 34.34%. Ir-rata ta’ nuqqas ta’ kumpanija meqjusa idonea għall-kreditu fl-2001 għal self fuq sena kienet ta’ 0.13%. Dan wassal għal rata ta’ imgħax totali ta’ 62.70%. Min-naħa l-oħra, ir-rata ta’ imgħax li kellha titħallas minn Hynix fuq is-self ta’ USD msemmija kienet ta’ 8.33%, jiġifieri differenza totali ta’ imgħaxijiet ta’ 54.37%. (48) Il-Kummissjoni tfakkar li, normalment, wara li jiġi determinat li l-benefiċċju huwa ekwivalenti għall-ammont totali tal-kontribuzzjoni finanzjarja (f’dan il-każ, self jew garanzija ta’ self), Il-Kummissjoni titrattah bħala sussidju “mhux rikorrenti” u tallokah fuq perjodu ta’ żmien li jikkorrispondi għad-deprezzament normali ta’ l-assi fissi fl-industrija konċernata. Il-Kumissjoni tuża allokazzjoni lineari u ma żżidx l-ammont totali tal-benefiċċju billi tuża l-metodu “l-valur tal-flus fiż-żmien”; hija żżid biss l- imgħaxijiet għal kull porzjoni annwali allokat. F’dan il-każ, il-perjodu ta’ l-allokazzjoni kien ta’ ħames snin u ma ġew miżjuda l-ebda spejjeż addizzjonali ma’ l-ammont totali tas-self kif spjegat fil-premessa (44) aktar ’il fuq, li jfisser li kien allokat 20% tal-kontribuzzjoni finanzjarja għal kull sena. (49) Kieku l-Kummissjoni wżat tqabbil fuq rata ta’ imgħax kif deskritt fil-premessi (45) sa (47) aktar ’il fuq, il-benefiċċju (jiġifieri d-diferenza bejn il-punt ta’ referenza u r-rata ta’ l-imgħax attwali) kien jiġi kkunsidrat bħala sussidju rikorrenti. L-ammont ta’ sussidju allokat għal kull sena kien ikun id-differenza fir-rata ta’ l-imgħax multiplikat bl-ammont fattwali tas-self. Għalhekk, skond id-daqs tad-differenza tar-rata ta’ l-imgħax, it-termini u l-kundizzjonijiet tas-self, u t-tul tal-perjodu tad-deprezzament, il-benefiċċju annwali miksub meta jsir tqabbil tar-rata ta’ l-imgħax jista’ jkun akbar jew iżgħar minn dak li jirriżulta mil-applikazzjoni ta’ l-istrateġija oriġinali tal-Kummissjoni. (50) F’dan il-każ, l-istrateġija oriġinali tal-Kummissjoni tirriżulta f’benefiċċju annwali allokat ta’ 20% mill-kontribuzzjoni finanzjarja. Skond il-kondizzjonijiet preċiżi tas-self, jiġifieri jekk il-benefiċjarju jħallasx lura imgħax u kapital jew imgħax biss kull sena, dan l-ammont jista’ jintlaħaq b’differenza fir-rata ta’ l-imgħax ta’ mhux anqas minn 20% u mhux aktar minn madwar 35% fis-sena. Id-differenza attwali ta’ l-imgħax f’dan il-każ huwa ta’ 54.37%. Dan ifisser li applikazzjoni stretta ta’ dan il-metodu tirriżulta f’rata ħafna għola ta’ sussidju suġġett għal effett oppost allokat fuq in-negozju globali, fil-fatt 12.8% minflok 5.1% kif oriġinalment ikkalkulat mill-Kummissjoni. (51) Konsegwentement, il-Kummissjoni tikkunsidra li l-istrateġija oriġinali tagħha kienet u hija raġonevoli f’dan il-każ. Fil-fatt, huwa biss f’każi estremi li l-Kummissjoni tiddetermina l-ammont tal-benefiċċju li jkun ekwivalenti għall-ammont totali ta’ self (jiġifieri meta ma jkun hemm l-ebda possibilità realistika ta’ ħlas lura) u f’dawn iċ-ċirkostanzi huwa normali li r-rata’ ta’ l-imgħax bħala punt ta’ refrenza tkun estremament għolja. Għalhekk, id-differenza tar-rata ta’ l-imgħax spiss tagħti ammont għola ta’ benefiċċju minn allokazzjoni sempliċi ta’ l-ammont tal-bidu tas-self matul iż-żmien. F’dawn iċ-ċirkostanzi, il-Kummissjoni wżat l-għażla l-aktar konservattiva mit-tnejn li kellha biex tkun żgur li ma esaġeratx l-ammont tas-sussidju, u ser titratta l-ammont tal-bidu tas-self bħala l-bażi għal limitu fuq l-ammont massimu tal-benefiċċju. (52) Fuq il-bażi hawn fuq deskritta, l-ammont ta’ benefiċċju mogħti mill-Garanzija tal-KEIC ad valorem tan-negozju globali ta’ l-esportazzjoni kien ta’ 5.1%. 1.6. Il-Programm BKI tat-Titoli ta’ l-Imgħax (53) Il-Bord ġabar fil-qosor il-fatti li jikkonċernaw il-Programm BKI tat-Titoli ta’ l-Imgħax fit-termini li ġejjin:“7.88 It-tielet programm li nstab li jikkostitwixxi sussidju mill-Korea kien il-Programm BKI tat-Titoli ta’ l-Imgħax li l-Hynix kienet ammessa fih fl-4 ta’ Jannar 2001. Dan kien programm li essenzjalment dam għal sena (2001) u kien stabbilit mill-gvern b’risposta għall-instabbilità finanzjarja fil-Korea kkawżata mill-fatt li ammont kbir ta’ titoli maħruġa minn ftit kumpaniji (inkluż Hynix) kellhom jimmaturaw fl-istess ħin. Taħt dan il-Programm, dejn li kien wasal biex jimmatura kien estiż u anke ppreżentat mill-ġdid lill-investituri. Kumpanija parteċipanti ħallset lura l-20 fil-mija tat-titoli tal-kumpanija tagħha stess li kienu dovuti u l-KDB ħa t-80 fil-mija li kien baqa’. Dan kien jikkostitwixxi l-ewwel fażi tal-programm. Mit-80 fil-mija li oriġinalment ittieħdu mill-KDB, 20 fil-mija tat-titoli imbagħad inbiegħu lill-banek kredituri tal-kumpanija fi proporzjon mad-dejn li l-kumpanija kellha magħhom; 70 fil-mija reġa’ ġie ppreżentat mill-ġdid għall-bejgħ lill-investituri bħala “obbligi ta’ titoli ggarantiti” (‘CBOs’) u/jew “obbligi ta’ dejn iggarantit” (‘CLOs’), iggarantiti mill-Fond Korean ta’ Garanzija ta’ Kreditu (‘FKGK’);1 u l-KDB żamm l-10 fil-mija li kien baqa’. Il-kumpanija parteċipanti kellha terġa’ tixtri ta’ l-anqas 3 fil-mija ta’ kull CBO u 5 fil-mija ta’ kull CLO.27.89 Aħna ninnutaw li l-kumpaniji ddaħħlu fil-Programm wara li ġew nominati mill-bank kreditur prinċipali, u kellhom bżonn l-approvazzjoni tal-Kunsill ta’ l-Istituzzjonijiet Finanzjarji Kredituri (‘CFIC’), ibbażat fuq valutazzjoni tal-futur finanzjarju tal-kumpanija. Il-CFIC ikkonsista minn rappreżentanti tal-FKGK, il-KDB u sbatax-il bank kreditur ieħor.3 Kien il-CFIC li fl-aħħarnett iddeċieda min jipparteċipa fil-programm. Jekk banek li kienu taw 75 fil-mija tas-self tal-kumpanija taw il-kunsens tagħhom għall-parteċipazzjoni tal-kumpanija fil-Programm, il-CFIC kkunsidrat li d-deċiżjoni kienet unanima. Biex jiddaħħlu fil-programm, il-kumpaniji riedu jkunu f’pożizzjoni li jħallsu lura 20 fil-mija tat-titoli tagħhom li kienu waslu biex jimmaturaw; jinnormalizzaw l-operat kummerċjali tagħhom permezz ta’ pjan ta’ salvataġġ; ikollhom rati tal-kreditu anqas minn A imma għola minn BB; u jaqblu ma’ kwalunkwe bidla fl-azzjonisti f’maġġoranza mitluba mill-banek kredituri tagħhom, jew li jissostitwixxu l-maniġment f’każ ta’ falliment. Hynix ġiet inkluża fil-programm fl-4 ta’ Jannar 2001 b’rata ta’ kreditu ta’ BBB-. Kienu inklużi total ta’ sitt kumpaniji; erba’ minnhom, inkluż Hynix, kienu propjetà tal-grupp Hyundai.4 Il-KE sabet li x-xiri tat-titoli mill-KDB bħala parti minn dan il-programm kien jikkostitwixxi kontribuzzjoni finanzjarja mill-gvern li tat benefiċċju lil Hynix. 1 Il-CBO's u l-CLO's huma sigurtajiet sostnuti minn assi li jinbigħu lil trusts ta’ investiment. 2 Id-Determinazzjoni Preliminari, paras. 47-48. 3 Ibid. , para. 49. 4 Ibid. , paras. 49-52. Il-KE tiddikjara li l-baġit għall-programm kien 6.2 triljun KRW, li minnhom 2.9 triljun KRW kienu allokati għal Hynix; in-nefqa eventwali kienet ta’ 2.9 triljun KRW li minnhom 1.2 triljun KRW (41 fil-mija) għal Hynix u 38 fil-mija kienu wżati għat-tlett kumpaniji l-oġra tal-Hyundai.”[49] (54) Il-Bord sab li l-KE waslet għal konklużjoni raġonevoli u rraġunata fuq il-bażi tad-dokument quddiemha li l-Programm BKI tat-Titoli ta’ l-Imgħax ta’ benefiċċju lil Hynix. Meta għamlet dan, hija fakkret li l-Programm KBI tat-Titoli ta’ l-Imgħax stess kien twaqqaf u effettivament garantit mill-GOK.[50] Madankollu, fir-rigward ta’ l-ammont tal-benefiċċju, ir-rapport tal-Bord jindika li l-Kummissjoni, bħala fatt tal-liġi tad-WTO, għandha terġa’ teżamina mill-ġdid il-kwistjoni tad-disponibilità ta’ punti ta’ referenza alternattivi. (55) Skond l-oservazzjoni tal-Bord, il-kwistjoni ta’ benefiċċju, ta’ l-anqas fil-każ ta’ garanzija tal-gvern, tista’ tiġi eżaminata minn aktar minn angolu wieħed,[51] u fl-applikazzjoni tal-linji ta’ gwida li jinstabu fl-Artikolu 14 tal- Ftehim SCM , awtorità investigattiva hija intitolata għal libertà konsiderevoli.[52] Il-Programm BKI tat-Titoli ta’ l-Imgħax, pereżempju, turi uħud mill-karatteristiċi ta’ garanzija, minħabba li l-miżura totali kienet imwaqqfa, sponserjata, u effettivament garantita mill-GOK jew minn entità pubblika tal-GOK. Għalhekk, wieħed mill-metodi raġonevoli ta’ kif wieħed jindaga dwar l-ammont ta’ benefiċċju ta’ miżura bħal din jista’ jkun li titqabbel il-garanzija pprovduta mill-gvern ma’ garanzija komparabbli pprovduta mis-suq. Il-Programm BKI tat-Titoli ta’ l-Imgħax jista’ wkoll jiġi kkunsidrat fid-dawl ta’ l-Artikolu 6(b) tar-Regolament bażiku (li ġeneralment jikkorrispondi għall-Artikolu 14(b) tal- Ftehim SCM ), li jirreferi għas-self tal-gvern; u l-Artikolu 6(c) tar-Regolament bażiku (li ġeneralment jikkorrispondi għall-Artikolu 14(c) tal- Ftehim SCM ), li jirreferi għal garanzija ta’ self minn gvern. (56) Il-Kummissjoni reġgħet eżaminat mill-ġdid id-dokument biex tikkunsidra jekk hemmx xi punt ta’ referenza relevanti li kontrih jista’ jitkejjel l-ammont tal-benefiċċju. Din fittxet evidenza verifikata dwar garanzija tal-gvern komparabbli jew “self kummerċjali komparabbli” jew “self kummerċjali komparabbli fin-nuqqas tal-garanzija tal-gvern” li Hynix jew xi ditta oħra f’sitwazzjoni komparabbli għal dik ta’ Hynix kkonkludiet fi żmien relevanti. Self kummerċjali komparabbli jkun idealment wieħed ta’ bejn wieħed u ieħor l-istess daqs, ikun jirrelata għall-istess settur ta’ attività ekonomika jew wieħed simili, ikun jinvolvi tip ta’ attività komparabbli, u jkun ġie konkluż bejn wieħed u ieħor fl-istess żmien. Dan ma jistax jinvolvi xi garanzija tal-gvern, espressa jew implikata, u jkollu jinvolvi ditta f’sitwazzjoni finanzjarja komparabbli għal dik ta’ Hynix. (57) Wara li wettqet din l-eżaminazzjoni mill-ġdid, il-Kummissjoni ddeterminat li f’dan il-każ m’hemmx punt ta’ referenza kummerċjali li jilħaq dawn il-kriterji. Hynix stess ma biegħetx xi titoli minn tagħha fis-suq kummerċjali fiż-żmien li pparteċipat fil-Programm BKI tat-Titoli ta’ l-Imgħax. Fil-fatt, wieħed mill-kriterji tal-limitu għall-parteċipazzjoni fil-Programm BKI tat-Titoli ta’ l-Imgħax kien li l-kumpanija msemmija ma setgħetx tikseb self jew tbigħ it-titoli tagħha fuq is-suq kummerċjali normali. Barra dan, kif innutat fil-premessa (53) tar-Regolament definittiv, Hynix ma pprovdiet l-ebda evidenza fl-atti li ppruvat taċċessa swieq barranin tad-dejn matul dan il-perjodu. Barra minn hekk, il-fatt li l-aġenzija tar-rati internazzjonali Standard and Poor’s baxxiet il-gradazzjoni tad-dejn ta’ Hynix għal rata spekulattiva ta’ “B-” jagħmilha improbabbli li Hynix seta’ jkollha aċċess għal swieq barranin tat-titoli jew tas-self, anke kieku ppruvat tagħmel dan. Anke l-gvern Korean innifsu nnota f’Jannar 2001 li Hynix kienet “fi stat ta’ falliment tekniku.”[53] (58) Barra minn hekk, self ieħor lil Hynix matul l-perjodu l il-KDB ġedded it-titoli ta’ Hynix li kienu waslu biex jimmaturaw ma jistax iservi bħala bażi biex jitqies jekk jeżistix benefiċċju għal Hynix. Għar-raġunijiet ċitati fil-premessi (17) sa (22) hawn fuq, is-self provdut bħala parti mis-Self Sindakat ma jistax iservi bħala bażi xierqa għal tqabbil. Is-self li sar wara s-Self Sindakat tant kien mgħawweġ mill-intervent tal-gvern f’dak is-self li ma jistax iservi bħala punt ta’ referenza kummerċjali raġonevoli li miegħu jista’ jitqies jekk ingħatax benefiċċju jew l-ammont ta’ dak il-benefiċċju. F’dan ir-rigward, il-Kummissjoni tfakkar li s-Self Sindakat stess kien magħmul possibbli mill-GOK li ma japplikax il-limiti tas-self għal tliet partiċipanti ewlenin f’dak is-self. Fin-nuqqas tal-parteċipazzjoni ta’ dawn it-tliet banek f’dan is-sindakat, m’huwiex ċar jekk is-self kien ikunx jibqa’ kompli miexi ’l quddiem, minħabba li ma kienx ikollu numru suffiċjenti ta’ paretċipanti.[54] (59) Barra minn dan, it-titoli konvertibbli mixtrija mill-entitajiet privati bħala parti mill-Programm ta’ Ristrutturazzjoni ta’ Mejju 2001 ma jistgħux iservu bħala punt ta’ referenza għax għalkemm l-evidenza dokumentata ma kinitx ta’ livell suffiċjenti biex jinstab li ingħata inkarigu jew direzzjoni, hi tindika livell ta’ indħil mill-gvern li jagħmel il-parteċipazzjoni minn kredituri privati miżura mhux adattata tas-sens kummerċjali tax-xiri tas-CB: il-banek kredituri stess għarfu fir-riżoluzzjoni ta’ l-Istituzzjonijiet Finanzjarji Kredituri tas-7 ta’ Mejju 2001 li Hynix ma kinitx tista’ tonera d-dejn tagħha f’Mejju 2001[55] u l-GOK kien b’mod ċar involut sew li jissorvelja t-twettiq ta’ l-offerta ta’ CB ta’ Mejju 2001, tant li uffiċjal għoli ta’ l-FSS attenda l-laqgħa ta’ Marzu 2001 tal-Kunsill tal-Kredituri[56]. Barra minn dan, self kummerċjali komparabbli li jista’ jservi bħala punt ta’ referenza hu wieħed li jiġi konkluż bejn wieħed u ieħor fl-istess perjodu ta’ żmien; l-offerta ta’ CB seħħet ħames xhur wara l-Programm BKI tat-Titoli ta’ l-Imgħax, meta kemm is-sitwazzjoni finanzjarja ta’ Hynix u kemm l-istat tas-suq tad-DRAMs kienu evidentement differenti. (60) Kif diġà indikat aktar ’il fuq,[57] ma kien hemm l-ebda punt ta’ referenza kummerċjali komparabbli ieħor fuq is-suq. Min-naħa l-oħra, l-informazzjoni disponibbli tindika li Hynix ma kinitx tikseb il-fondi relevanti fis-suq. (61) Il-Kummissjoni hija għalhekk f’pożizzjoni biex tikkonkludi b’mod raġonevoli u objettiv li f’dan il-każ m’hemm l-ebda punt ta’ referenza kummerċjali alternattiv. Għalhekk, f’dawn iċ-ċirkostanzi, il-Kummissjoni ssib li l-ammont ta’ benefiċċju mogħti lil Hynix ma setax jeċċedi l-ammont totali tal-fondi miksuba minn Hynix bħala riżultat tal-ħidma tal-Programm BKI tat-Titoli ta’ l-Imgħax, inkluż l-imgħax kompost u l-ispejjeż tal-ġbir lura jew ta’ l-isforzi biex isir dak il-ġbir lura fl-eventwalità ta’ nuqqas. Minħabba wkoll il-fatt li m’hemm l-ebda informazzjoni affidabbli dokumentata rigward dawn l-ispejjeż addizjonali ta’ l-aħħar, il-Kummissjoni rrestrinġiet lilha nnifisha għall-ammont sħiħ tal-fondi. Il-Kummissjoni temmen li din il-konklużjoni hija sostnuta bis-sħiħ mid-determinazzjonijiet (mhux mibdula) tagħha rigward is-sitwazzjoni finanzjarja u l-valur ta’ Hynix, u s-sitwazzjoni fis-suq tad-DRAMs u s-swieq finanzjarji, u li dan huwa konsistenti mar-Regolament bażiku u mal-Linji ta’ Gwida. (62) Madankollu, konxja tar-raġunament tal-Bord tad-WTO, il-Kummissjoni kkunsidrat ukoll, anke fin-nuqqas tad-disponibilità ta’ kwalunkwe punt ta’ referenza kummerċjali xieraq, jekk kienx hemm xi ħaġa li tista’ sservi bħala bażi għal punt ta’ referenza ta’ awtorità jew le, aġġustat fejn hu neċessarju biex jikkunsidra ċ-ċirkostanzi partikolari ta’ dan il-każ. Tali awtorità tista’, pereżempju, tiġi kkalkulata skond il-linji diġà indikati hawn fuq fil-premessi (45) u (46) fir-rigward tal-Garanzija KEIC. (63) Għall-finijiet ta’ dan il-kalkolu, u kif suġġerit mill-GOK, il-Kummissjoni użat bħala r-rata ta’ min hu meqjus idoneu għall-kreditu għas-self f’KRW ir-rata ta’ l-Istatistika Finanzjarja Internazzjonali ta’ l-IMF fuq is-self denominat f’KRW għal żmien qasir, li kienet ta’ 7.7%. Ir-rati standard kemm għal kumpaniji meqjusa idonea għall-kreditu u kemm għal dawk meqjusa mhux idonea għall-kreditu waqt il-perjodu tal-miżura msemmija ġew meħuda mill-Moody’s Investor Services (0.13% u 34.37% rispettivament). Dan wassal għal rata ta’ imgħax totali ta’ 63.89%. Min-naħa l-oħra, ir-rata ta’ imgħax medja li tista’ titħallas minn Hynix fuq it-titoli ta’ l-Imgħax tal-KDB msemmija kien 12.7%, jiġifieri differenza totali fir-rata ta’ l-imgħax ta’ 51.19%. (64) Il-kunsiderazzjoni tal-kontribuzzjoni finanzjarja bħala sussidju rikorrenti, aktar milli sussidju ta’ darba li jrid jiġi allokat fuq perjodu ta’ żmien, u l-applikazzjoni ta’ dan il-mudell għall-kalkolu ta’ l-ammont tal-benefiċċju fil-kontribuzzjoni finanzjarja li qed tiġi kkunsidrata, kienet twassal għal ammont ta’ benefiċċju ta’ 626.9 biljun KRW, li jirriżulta f’sussidju b’effett oppost allokat fuq negozju globali ta’ 11.8%, minflok l-4.9% oriġinarjament ikkalkulat mill-Kummissjoni. Konsegwentement, il-Kummissjoni tikkunsidra li l-istrateġija oriġinali tagħha kienet u hija raġonevoli f’dan il-każ, minħabba li d-differenza fir-rata ta’ l-imgħax tagħti ammont ta’ benefiċċju ħafna aktar għoli minn allokazzjoni sempliċi ta’ l-ammont tal-bidu tas-self fuq iż-żmien. F’dawn iċ-ċirkostanzi, il-Kummissjoni wżat l-għażla l-aktar konservattiva miż-żewġ għażliet biex tkun żgura li ma esaġeratx l-ammont tas-sussidju u titratta l-ammont tal-bidu tas-self bħala l-bażi għal limitu fuq l-ammont massimu tal-benefiċċju. (65) Meta jittieħed l-ammont tal-fondi miksuba minn Hynix bħala riżultat tal-ħidma tal-Programm BKI tat-Titoli ta’ l-Imgħax bħala limitu fuq l-ammont massimu tal-benefiċċju, il-Kummissjoni ssib li l-ammont ta’ benefiċċju lil Hynix fil-kontribuzzjoni finanzjarja konċernata ad valorem tal-qligħ globali kien ta’ 4.9%. 1.7. Il-Pakkett ta’ Salvataġġ ta’ Ottubru 2001, li jikkonsisti fil-Kapitalizzazzjoni tad-Dejn, It-Tieni Estensjoni tad-Dejn u Dispożizzjoni ta’ Self Ġdid ta’ 658 biljun KRW (66) Il-Bord ġabar fil-qosor il-fatti li jikkonċernaw il-Programm ta’ Ristrutturazzjoni ta’ Ottubru 2001 fit-termini li ġejjin:“7.111 Il-ħames u l-aħħar programm meqjus li jikkostitwixxi sussidju kien il-Programm ta’ Ristrutturazzjoni ta’ Ottubru 2001. Fl-4 ta’ Ottubru 2001, twaqqaf it-tieni Hynix CFIC skond id-dispożizzjonijiet ta’ l-Att ta’ Promozzjoni ta’ Ristrutturazzjoni tal-Kumpaniji (‘CRPA’). Il-CRPA ġie promulgat f’Awwissu 2001 u l-iskop tiegħu kien li jiffaċilita r-ristrutturazzjoni tal-kumpaniji, li qabel kienet ibbażata fuq ftehim bejn il-banek kredituri u l-kumpaniji konċernati. Il-CFIC kien jikkonsisti minn mija u għaxar istituzzjoni finanzjarja inklużi sbatax-il bank u ħmistax-il kumpanija tat- trusts ta’ l-investiment. Id-deċiżjonijiet tal-CFIC kienu ttieħdu b’maġġoranza ta’ 75 fil-mija. Il-voti kienu allokati proporzjonalment skond id-dejn li kellha Hynix ma’ kull istituzzjoni meta mqabbel mas-self totali li kellha Hynix. Kull istituzzjoni finanzjarja li teżerċita d-drittijiet tagħha li tirrifjuta billi ma taqbilx ma’ riżoluzzjoni tal-CFIC kienet tiġi eskluża mill-CFIC b’mod permanenti. Fit-tieni laqgħa tiegħu li saret fil-31 ta’ Ottubru 2001, il-CFIC iddeċieda fuq "it-tieni pakkett ta’ ristrutturazzjoni" għal Hynix. Kienu proposti l-miżuri li ġejjin: 14. l-għoti ta’ self ġdid ta’ triljun KRW lil Hynix b’rata ta’ imgħax ta’ 7 fil-mija; 15. il-kapitalizzazzjoni tad-dejn bil-ħruġ ta’ titoli konvertibbli f’ishma; 16. l-estensjoni tal-maturitajiet ta’ self eżistenti sal-31 ta’ Diċembru 2004, l-konverżjoni tat-titoli tal-kumpanija li waslu biex jimmaturaw f’titoli b’maturità ta’ tliet snin u rata ta’ l-imgħax ta’ 6.5 fil-mija u l-aġġustament tar-rata ta’ l-imgħax tas-self li jkun fadal f’munita Koreana għal 6 fil-mija. 7.112 L-istituzzjonijiet finanzjarji ġew mogħtija tliet għażliet mill-CFIC fil-laqgħa tal-31 ta’ Ottubru. L-ewwel għażla kienet li jaqblu mal-proposti billi jestendu kreditu ġdid u jipparteċipaw f’kapitalizzazzjoni tad-dejn ("Għażla 1"). It-tieninett, il-banek li ma ridux jipparteċipaw fis-self il-ġdid kienu obbligati li jaqilbu 28.5 fil-mija tas-self tagħhom f’sigurtajiet u jaħfru l-bqija tad-dejn tal-Hynix ("Għażla 2"). It-tieletnett, il-CFIC iddeċieda wkoll li dawk il-banek li oġġezzjonaw għall-miżuri u wżaw id-drittijiet ta’ rifjut tagħhom kien se jkollhom is-self tagħhom mixtri lura bil-valur tal-likwidazzjoni kif stabbilit minn Arthur Andersen, id-ditta li kienet ikkummisjonata biex tipprepara studju fuq is-sitwazzjoni finanzjarja ta’ Hynix f’dak il-ħin ("Għażla 3"). 7.113 Madankollu, kienu biss sitt banek li ddeċidew li jestendu kreditu ġdid, li ammonta għal 658 biljun KRW minflok it-triljun KRW maħsuba. Dawn il-banek biddlu ammont konsiderevoli mis-self tagħhom f’sigurtajiet. Dawn l-hekk imsejħa banek ta’ l-Għażla 1 kienu l-KEB, Woori Bank, Chohung Bank, KDB, NACF u Citibank.111 Tmien banek irrifjutaw li jestendu self ġdid, għalhekk biddlu madwar terz tas-self tagħhom f’sigurtajiet u ħassru l-bqija bħala telf. Il-bqija tal-banek oġġezjonaw għar-ristrutturazzjoni u għażlu li jirċievu l-valur tal-likwidazzjoni tas-self tagħhom, u kellhom iħassru l-bqija tad-dejn bħala telf. Is-self li baqa’ mal-banek ta’ l-ewwel kategorija kien suġġett għal estensjonijiet ta’ maturità u tnaqqis fir-rata ta’ l-imgħax kif spjegat aktar ’il fuq.112 Il-KE kkunsidrat li l-parteċipazzjoni mis-sitt banek ta’ l-Għażla 1 fil-Programm ta’ Ristrutturazzjoni ta’ Ottubru 2001 kienet tikkostitwixxi kontribuzzjoni finanzjarja mill-gvern li tat benefiċċju lil Hynix. Ir-rata ta’ l-għotja ta’ sussidju għal dan il-Programm ta’ Ristrutturazzjoni ta’ Ottubru 2001 kienet ikkalkulata għal 19.4 fil-mija. 111 Id-Determinazzjoni Preliminari, para. 77. Il-KDB ma pparteċipax fis-self il-ġdid ta’ 658 biljun KRW. 112 Ibid. , paras. 69-71.” (67) Il-Bord sab li l-KE waslet għal konklużjoni raġonevoli u raġunata fuq il-bażi ta’ l-atti li kellha quddiemha li l-Programm ta’ Ristrutturazzjoni ta’ Ottubru 2001 ta benefiċċju lil Hynix.[58] Madankollu, fir-rigward ta’ l-ammont tal-benefiċċju, ir-rapport tal-Bord jindika li l-KE, bħala fatt ta’ liġi tad-WTO, għandha terġa’ teżamina mill-ġdid il-kwistjoni dwar jekk kienx hemm punti ta’ referenza alternattivi. i. Il-Kapitalizzazzjoni tad-Dejn (68) Kif indika l-Bord, meta wieħed jitratta l-kwistjoni ta’ benefiċċju fil-każ tad-dispożizzjoni tal-gvern ta’ kapital permezz ta’ sigurtajiet u fl-applikazzjoni tal-linji ta’ gwida inklużi fl-Artikolu 14 tal- Ftehim SCM , awtorità investigattiva hija intitolata għal libertà konsiderevoli.[59] Il-Kummissjoni tikkunsidra li l-kapitalizzazzjoni tad-dejn fil-Programm ta’ Ristrutturazzjoni ta’ Ottubru 2001 jista’ jitqies fid-dawl ta’ l-Artikolu 6(1) tar-Regolament bażiku (li ġeneralment jikkorrispondi għall-Artikolu 14(a) tal- Ftehim SCM ), li jirreferi għall-għoti mill-gvern ta’ kapital permezz ta’ sigurtajiet mhux konsistenti mal-prattika ta’ l-investiment tas-soltu, inkluż id-dispożizzjoni ta’ kapital għar-riskju, jew investituri privati fit-territorju tal-membru relevanti. Il-Kummissjoni tinnota li, kuntrarju għas-sottoparagrafi (b) u (c), is-sottoparagrafu (a) ma jinkludi l-ebda sentenza finali li tipprovdi aktar gwida dwar kif l-ammont tal-benefiċċju għandu jiġi kalkulat. (69) Il-Kummissjoni reġgħet eżaminat mill-ġdid id-dokument biex tikkunsidra jekk hemmx xi punt ta’ referenza relevanti li miegħu jista’ jiġi kkalkulat l-ammont tal-benefiċċju. Din fittxet evidenza verifikata dwar għotja privata komparabbli ta’ kapital permezz ta’ sigurtajiet li Hynix jew xi ditta oħra f’sitwazzjoni komparabbli għal ta’ Hynix ikkonkludiet fiż-żmien relevanti. Għotja komparabbli ta’ kapital tkun idealment waħda ta’ bejn wieħed u ieħor l-istess daqs, tkun tirrelata għall-istess settur ta’ attività ekonomika jew wieħed simili, tkun tinvolvi tip ta’ attività komparabbli u tkun ġiet konkluża bejn wieħed u ieħor fl-istess żmien. Din ma tkun tista’ tinvolvi l-ebda garanzija tal-gvern, espressa jew implikata, u jkollha bżonn tinvolvi ditta f’sitwazzjoni finanzjarja komparabbli għal dik ta’ Hynix. (70) Wara li reġgħet wettqet din l-eżaminazzjoni mill-ġdid, il-Kummissjoni ddeterminat li m’hemm l-ebda informazzjoni verifikata fl-atti rigward dawn il-kwistjonijiet. Il-Kummissjoni ma sabet l-ebda punt ta’ referenza fir-rigward ta’ Hynix stess. Il-kapital ipprovdut lil Hynix kien ġeneralment jew ipprovduta mill-GOK jew minn banek li kienu inkarigati mill-GOK jew taħt l-istruzzjonijiet tiegħu. (71) Barra minn dan, fil-fatt ma nstab l-ebda punt ta’ referenza kummerċjali komparabbli ieħor fuq is-suq. Anzi, l-informazzjoni disponibbli indikat li Hynix ma kinitx tikseb il-fondi relevanti mis-suq. Kif innutat fil-premessa (103) tar-Regolament definittiv, f’Ottubru 2001, Ir-rata ta’ kreditu għal Hynix minn Standard & Poor’s kienet “SD” (selective default). Hynix bdiet tonqos mill-ħlas ta’ l-imgħax fuq is-Self Sindakat f’Mejju 2001 u diversi banek kredituri għollew il-proviżjonijiet għat-telf fuq is-self fir-rigward ta’ Hynix l-ewwel f’Mejju 2001 u imbagħad għal darb’oħra f’Ottubru 2001, qabel ma ġew stabbiliti l-miżuri li qed jiġu kkunsidrati. Is-sitt banek konċernati mill-miżuri ta’ Ottubru 2001 biddlu r-rata interna mogħtija lil Hynix minn “ta’ prekawzjoni” għal “dubjuża” u l-banek ta’ l-Għażla 2 involuti fid-dejn għal skambju ta’ titoli ingħataw għażla żgħira ħafna: jew jieħdu l-ishma jew kellhom effettivament jikkanċellaw id-djun kollha ta’ Hynix kompletament. Is-suġġeriment tal-GOK li d-differenza bejn il-prezz tal-bidla li tħallas u l-prezz tas-suq kellu jservi bħala l-ammont tal-benefiċċju jinjora r-realtajiet tas-sitwazzjoni finanzjarja tassew ħażina ta’ Hynix; ħadd ma kien se jinvesti f’kumpanija bi status ta’ SD. Il-konklużjonijiet iddikjarati fil-premessi (101) sa (112) tar-Regolament definittiv li jsostni s-sejba li l-ebda finanzjament ta’ kapital komparabbli li seta’ jservi ta’ punt ta’ referenza ma kien disponibbli fuq is-suq għal Hynix fuq is-suq kummerċjali huma għalhekk ikkonfermati. (72) Il-Kummissjoni għalhekk tinsab f’pożizzjoni li tikkonkludi b’mod raġonevoli u objettiv li fil-fatt m’hemm l-ebda punt ta’ referenza kummerċjali alternattiv għal dan il-każ. Għalhekk, f’dawn iċ-ċirkostanzi, il-Kummissjoni ssib li l-ammont tal-benefiċċju lil Hynix ma setax jeċċedi l-ammont totali tal-fondi miksuba minn Hynix bħala riżultat tal-programm tal-kapitalizzazzjoni tad-dejn fil-Programm ta’ Ristrutturazzjoni ta’ Ottubru 2001. Il-Kummissjoni temmen li din il-konklużjoni hija sostnuta bis-sħiħ mid-determinazzjonijiet (mhux mibdula) tagħha rigward is-sitwazzjoni finanzjarja u l-valur ta’ Hynix, u s-sitwazzjoni fis-suq tad-DRAMs u fis-swieq finanzjarji, u li din hija konsistenti mar-Regolament bażiku u mal-Linji ta’ Gwida. (73) Madankollu, konxja tar-raġunament tal-Bord tad-WTO, il-Kummissjoni kkunsidrat ukoll jekk, anke fin-nuqqas ta’ punti ta’ referenza relevanti, hemmx xi metodu ieħor li bih l-ammont tal-benefiċċju jista’ jiġi aġġustat biex jikkunsidra iċ-ċirkostanzi partikolari ta’ dan il-każ jew le. Il-Kummissjoni tikkunsidra li l-analiżi dwar l-idoneità għall-kreditu mwettqa fir-rigward ta’ dejn ma tistax tipprovdi bażi adattata għal tqabbil, preċiżament minħabba l-fatt li din il-kontribuzzjoni finanzjarja partikolari għandha x’taqsam ma’ kapital, li hija tip ta’ miżura fundamentalment differenti mid-dejn. (74) Il-Kumissjoni kkunsidrat il-possibilità li, fiċ-ċirkostanzi partikolari ta’ din ir-rivalutazzjoni, l-ispiża għal min qed jirċievi l-kontribuzzjoni finanzjarja għandha tiġi kkunsidrata. Il-Kummissjoni tinnota li, sabiex teżamina din l-ispiża, jekk hemm, ta’ bidla min-naħa ta’ min qed jirċievi, l-obbligazzjonijiet imposti fuq kumpanija meta qed tinħareġ ekwità ġdida għandhom jiġu kkunsidrati. Il-Kummissjoni tinnota f’dan ir-rigward li ż-żjieda ta’ kapital permezz ta ishma ordinarji ġeneralment ma timponix obbligazzjonijiet partikolari fuq kumpanija, minħabba li la hemm rata fissa ta’ dħul lura li l-kumpanija trid tilħaq, u l-anqas fil-fatt, ma jridu jsiru xi ħlasijiet. Madankollu, il-kumpanija għandha ta’ l-anqas obbligazzjoni teoretika li tqassam il-profitti tagħha jew parti minnhom lil azzjonisti tagħha; il-proporzjon tar-rendiment tal-kapital (‘ROE’) jista’ jipprovdi xi indikazzjoni tal-livell ta’ rendiment li l-kumpanija hija mistennija tipprovdi lill-azzjonisti tagħha, u jista’ jintuża fil-kalkolu ta’ l-ammont ta’ benefiċċju lil Hynix. Madankollu, il-ROE ta’ Hynix għall-2001 kien ta’ nieqes 96.75%, kif ikkalkulat b’referenza għad-dikjarazzjonijiet finanzjarji tagħha għal dik is-sena. Għalhekk, fuq il-bażi ta’ stima objettiva tal-pożizzjoni finanzjarja ta’ Hynix fil-ħin tal-kapitalizzazzjoni tad-dejn, m’huwiex raġonevoli li wieħed jistenna li Hynix setgħet tkun f’pożizzjoni li tqassam xi tip ta’ dħul lura lill-azzjonisti tagħha għas-sena relevanti. Għalhekk, bl-użu tal-ROE bħala punt ta’ referenza, xorta jrid jiġi konkluż li l-ammont totali tal-kapitalizzazzjoni tad-dejn huwa sussidju b’effett oppost. (75) Il-Kummissjoni eżaminat ukoll jekk hemmx xi spejjeż għal Hynix assoċjati maċ-ċessjoni ta’ l-ishma bħala riżultat tat-tpartit jew l-ispejjeż għal Hynix mid-dilwizzjoni potenzjali tal-prezz ta’ l-ishma li jirriżulta mill-ħruġ ta’ ishma ġodda.[60] Fuq il-bażi tar-reviżjoni tagħha ta’ l-evidenza fl-atti, il-Kummissjoni ma temminx li l-benefiċċju nett lil Hynix għall-kapitalizzazzjoni sħiħa tad-dejn huwa mnaqqas bħala riżultat tal-ħruġ ta’ ishma ġodda. F’dan ir-rigward, il-Kummissjoni temmen li huwa essenzjali li wieħed jagħraf l-impatt li l-kapitalizzazzjoni tad-dejn kellha fuq is-sitwazzjoni finanzjarja ta’ Hynix. (76) Bħala punt ta’ partenza, huwa importanti li wieħed jagħraf li din ma kinitx injezzjoni skjetta ta’ kapital. Il-benefiċċju fundamentali għal Hynix irriżulta mill-ammont massiv ta’ dejn li tħassar bħala riżultat tat-tpartit, jiġifieri 2,483 biljun KRW. Dan effettivament ħeles lil Hynix milli tħallas lura xi parti minn dan l-ammont prinċipali u milli tħallas xi imgħax. Minflok, dan l-ammont massiv ta’ dejn ġie sostitwit b’kapital f’ishma maħruġa lill-banek kredituri ta’ l-Għażla 1. Madankollu, ma kien hemm l-ebda spiża reali għal Hynix li tista’ tiġi kwantifikata għall-ħruġ ta’ ishma ġodda. Filwaqt li l-valuri ta’ l-ishma eżistenti kienu mnaqqsa b’riżultat tal-ħruġ, dan ma kellu l-ebda impatt fuq il-karta tal-bilanċ għal Hynix. Ma rriżulta fl-ebda nfiq ta’ flus (ħlief għall-ispiża assoċjata mal-ħruġ ta’ ishma ġodda) u ma obbligax lil Hynix għal xi tip ta’ pagamenti fi flus fil-futur, kif kien ikun il-każ bi strumenti tad-dejn. (77) B’konsegwenza ta’ dan, fid-dawl ta’ dawn il-kunsiderazzjonijiet kollha u minħabba l-fatt li Hynix ma rrappurtat l-ebda spejjeż assoċjati mal-ħruġ ta’ l-ishma, aħna nemmnu li l-istrateġija adattata biex jitqies il-benefiċċju mill-kapitalizzazzjoni tad-dejn hija li jittieħed l-ammont totali tal-bidla. Dan jirriżulta f’benefiċċju totali ta’ 358,2 biljun KRW għal Hynix u sussidju b’effett oppost allokat fuq dħul min-negozju ta’ 9.6%. ii. L-estensjoni tad-Dejn u Self Ġdid (78) Il-Kummissjoni tikkunsidra li l-estensjoni tad-dejn u s-self ġdid fil-Programm ta’ Ristrutturazzjoni ta’ Ottubru 2001 tista’ titqies fid-dawl ta’ l-Artikolu 6(b) tar-Regolament bażiku (li ġeneralment jikkorrispondi għall-Artikolu 14(b) tal- Ftehim SCM ), li jirreferi għall-ammont li d-ditta tista’ tħallas fuq self kummerċjali komparabbli li d-ditta fil-fatt tkun akkwistat mis-suq. (79) Il-Kummissjoni reġgħet eżaminat mill-ġdid id-dokument biex tikkunsidra jekk hemmx xi punt ta’ referenza relevanti li miegħu jista’ jiġi kalkulat l-ammont tal-benefiċċju. Hija fittxet evidenza verifikata dwar self kummerċjali komparabbli li Hynix jew xi ditta oħra f’sitwazzjoni komparabbli għal dik ta’ Hynix ikkonkludiet fiż-żmien relevanti. Self kummerċjali komparabbli idealment ikun wieħed ta’ bejn wieħed u ieħor l-istess daqs, ikun jirrelata ma’ l-istess settur ta’ attività ekonomiku jew wieħed simili, ikun jinvolvi tip ta’ attività komparabbli, u jkun ġie konkluż bejn wieħed u ieħor fl-istess żmien. Ma jistax jinvolvi kwalunjwe garanzija tal-gvern, espressa jew implikata, u jkollu jinvolvi ditta f’sitwazzjoni finanzjarja komparabbli għal dik ta’ Hynix. (80) It-titoli mixtrija bħala parti mill-Programm ta’ Ristrutturazzjoni ta’ Mejju 2001 ma jistgħux iservu bħala bażi għad-determinazzjoni tas-sens kummerċjali tas-self ġdid u l-estensjoni tad-dejn, minħabba li s-sitwazzjoni finanzjarja ta’ Hynix marret sostanzjalment għall-agħar bejn Mejju u Ottubru 2001. Għalhekk, iż-żewġ sitwazzjonijiet ma jistgħux jitqiesu bħala komparabbli. (81) Wara li reġgħet wettqet din l-eżaminazzjoni mill-ġdid, il-Kummissjoni ddeterminat li m’hemm l-ebda informazzjoni verifikata fl-atti rigward dawn il-kwistjonijiet. Il-Kummissjoni ma sabet l-ebda punt ta’ referenza bħal Hynix stess. Is-self mogħti lil Hynix kien ġeneralment jew mogħti mill-GOK jew minn banek li kienu fdati jew diretti mill-GOK. (82) Kif diġà indikat aktar ’il fuq,[61] fil-fatt ma kien hemm l-ebda punt ta’ referenza kummerċjali oħra komparabbli fuq is-suq. Anzi, l-informazzjoni disponibbli tindika li Hynix ma setgħetx tikseb il-fondi relevanti fuq is-suq. (83) Il-Kummissjoni tinsab għalhekk f’pożizzjoni li tikkonkludi b’mod raġonevoli u objettiv li fil-fatt ma kien hemm l-ebda punt ta’ referenza kummerċjali alternattiv f’dan il-każ. Għalhekk, f’dawn iċ-ċirkostanzi, il-Kummissjoni ssib li l-ammont tal-benefiċċju lil Hynix ma setax jeċċedi l-ammont totali tal-fondi miksuba minn Hynix bħala riżultat tat-tiġdid tad-dejn u s-self ġdid fil-Programm ta’ Ristrutturazzjoni ta’ Ottubru 2001. Il-Kummissjoni temmen li din il-konklużjoni hija sostnuta bis-sħiħ mid-determinazzjonijiet (mhux mibdula) tagħha rigward is-sitwazzjoni finanzjarja u l-valur ta’ Hynix, u s-sitwazzjoni fis-suq tad-DRAMs u fis-swieq finanzjarji, u li din hija konsistenti mar-Regolament bażiku u mal-Linji ta’ Gwida. (84) Madankollu, konxja tar-raġunament tal-Bord tad-WTO, il-Kummissjoni kkunsidrat ukoll jekk, anke fin-nuqqas ta’ punti ta’ referenza relevanti, hemmx xi metodu ieħor li bih l-ammont tal-benefiċċju jista’ jiġi aġġustat biex jikkunsidra iċ-ċirkostanzi partikolari ta’ dan il-każ jew le. F’dan ir-rigward, l-istess metodoloġija bħal dik indikata fil-premessi (45) u (46) intużat biex jiġi kkalkulat l-ammont ta’ benefiċċju li Hynix irċeviet minn dawn iż-żewġ miżuri. (85) Għall-iskopijiet ta’ dan il-kalkolu, il-Kummissjoni wżat bħala r-rata meqjusa idonea għall-kreditu għal self f’KRW ir-rata ta’ imgħax medja tal-Bank tal-Korea fuq it-titoli tal-kumpaniji bi grad ta’ investiment fl-2001, li kienet ta’ 11.38%. Ir-rati standard kemm għal kumpaniji meqjusa idonea għall-kreditu u kemm għal dawk meqjusa mhux idonei għall-kreditu fil-perjodu tal-miżuri msemmija ttieħdu mill-Moody’s Investor Services. Ir-rata standard għal kumpanija meqjusa mhux idonea għall-kreditu għall-2001 fi żmien 3 snin (it-terminu tas-self ġdid u ta’ l-estensjoni) kienet ta’ 57.97%, filwaqt li r-rata standard ta’ kumpanija meqjusa idonea għall-kreditu fi żmien tliet snin fl-2001 kienet ta’ 0.94%. Dan wassal għal rata totali ta’ imgħax ta’ 48.22%. Kuntrarju għal dan, ir-rata ta’ l-imgħax li kellha titħallas minn Hynix fuq is-self ġdid kienet ta’ 7% u fuq l-estensjoni kienet ta’ 6.5%, jiġifieri differenza fir-rata ta’ l-imgħax ta’ 41.2% u 41.7% rispettivament. (86) Il-konsiderazjoni tal-kontribuzzjonijiet finanzjarji bħala sussidji rikorrenti, aktar milli sussidji ta’ darba li jridu jiġu allokati fuq iż-żmien, u l-applikazzjoni ta’ dan il-mudell għall-kalkolu ta’ l-ammont tal-benefiċċju fil-kontribuzzjonijiet finanzjarji li qed jiġu kunsidrati, iwasslu għal ammont ta’ benefiċċju ta’ 271,5 biljun KRW għas-self il-ġdid u 761,4 biljun KRW għall-estensjoni. Dan jirriżulta f’sussidji konvertibbli allokati fuq in-negozju globali ta’ 6.8% għas-self il-ġdid u ta’ 19.1% għall-estensjoni, mqabbla ma’ 3.5% u 9.8% rispettivament, kif ikkalkulat oriġinarjament il-Kummissjoni. Għalhekk, il-Kummissjoni tikkunsidra li l-istrateġija oriġinali tagħha kienet u hija raġonevoli f’dan il-każ, minħabba li d-differenza fir-rata ta’ l-imgħax tagħti ammont ta’ benefiċċju ħafna għola minn sempliċi allokazzjoni ta’ l-ammont tal-bidu tas-self matul iż-żmien. F’dawn iċ-ċirkostanzi il-Kummissjoni wżat l-għażla l-aktar konservattiva miż-żewġ għażliet sabiex tkun żgura li ma esaġeratx l-ammont tas-sussidju u titratta l-ammont tal-bidu tas-self bħala l-bażi ta’ limitu fuq l-ammont massimu tal-benefiċċju. Fuq il-bażi ta’ dawn il-kunsiderazzjonijeit, il-Kummissjoni ddeterminat li l-ammont tal-benefiċċju lil Hynix ad valorem tan-negozju globali huwa, għaż-żewġ miżuri, ta’ 13.3%. (87) Huwa nnutat li, f’relazzjoni ma’ l-Estensjoni tad-Dejn, kontra l-premessa (166) tar-Regolament definittiv, l-ammont ta’ CBs mixtrija mill-banek ta’ l-Għażla 1 ma ġiex imnaqqas, minħabba li l-miżuri ta’ Mejju 2001 m’humiex aktar b’effett oppost. iii. Is-sussidju totali tal-Pakkett ta’ Salvataġġ ta’ Ottubru 2001 (88) L-ammont tas-sussidju b’hekk ikkalkulat għall-Kapitalizzazzjoni tad-Dejn, l-Estensjoni tad-Dejn u s-Self Ġdid kien ikkunsidrat li jagħti benefiċċju kbir ta’ darba u kien mifrux fuq perjodu ta’ ħames snin li jikkorrispondi għall-perjodu normali ta’ deprezzament ta’ l-assi fl-industrija tad-DRAMs. L-ammont li rriżulta imbagħad ġie allokat fuq in-negozju globali ta’ Hynix matul il-PI u ġew miżjuda l-imgħaxijiet bbażati fuq ir-rata kummerċjali medja applikabbli fil-Korea matul il-PI. L-ammont rivedut espress ad valorem huwa ta’ 22.9%. 1.8. L-ammont Totali tas-Sussidju (89) Fil-qosor, il-kalkolu ta’ l-ammont totali tas-sussidju b’hekk ġie rivedut fuq il-bażi tar-rakkomandazzjonijiet tal-Bord u issa huwa kif ġej: Tip ta’ Sussidju | Estensjoni D/A | Il-Programm BKI tat-Titoli ta’ l-Imgħax | Ix-Xiri ta’ CB f’Mejju 2001, It-Tiġdid tad-Dejn | Il-Pakkett ta’ Salvataġġ Ottubru 2001 | TOTAL | 5.1% | 4.9% | 0% | 22.9% | 32.9% | 2. Danni 2.1. Introduzzjoni (90) Din il-parti tispjega s-sejbiet rivalutati bbażati fuq ir-rakkomandazzjoni tar-rapport tal-Bord rigward il-valutazzjoni tal-fattur “salarji” bħala fattur relevanti li jeffetwa l-istat ta’ l-industrija tal-Komunità fit-tifsira ta’ l-Artikolu 8(5) tar-Regolament bażiku (li ġeneralment jikkorrispondi għall-Artikolu 15.4 tal- Ftehim SCM ). (91) Kull sejba oħra rigward danni tibqa’ kif stabbilita fl-investigazzjoni oriġinali u ddikjarata ir-Regolament bażiku fir-Regolament proviżorju u fir-Regolament definittiv. 2.2. Salarji (92) Fl-investigazzjoni oriġinali, il-KE kienet ikkunsidrat u vvalutat il-fattur tas-salarji, imma sabet li s-salarji ma kienux relevanti għad-determinazzjoni tagħha tad-danni. Madankollu, il-Bord sab li:“mingħajr dokument bil-miktub tal-proċess analitiku mibdi mill-awtorità investigattiva biex tevalwa s-“salarji”, ma nistgħux neżaminaw jekk ġietx ipprovduta spegazzjoni adegwata u raġonevoli dwar kif il-fatti jsostnu d-determinazzjoni tad-danni magħmula mill-KE u, konsegwentement, jekk dik id-determinazzjoni kinitx konsistenti ma’ l-Artikolu 15.4. Mingħajr dak id-dokument bil-miktub, aħna jkollna nibdew spekulazzjoni post hoc dwar il-proċess tal-ħsieb li bih l-awtorità investigattiva waslet għall-konklużjonijiet finali tagħha. Aħna nikkunsidraw li l-istandard tar-reviżjoni fl-Artikolu 11 tal- DSU ma jippermettilniex nibdew dan l-eżerċizzju.”[62]Konsegwentement, il-Bord ikkonkluda li l-KE aġixxiet b’mod inkonsistenti ma’ l-Artikolu 15.4 tal- Ftehim SCM meta ma vvalutatx il-fattur “salarji” meta eżaminat l-impatt ta’ l-importazzjonijiet sussidjati fuq l-istat ta’ l-industrija domestika.[63] (93) Fid-dawl tas-sejba tal-Bord, il-Kummissjoni, meta reġgħet irrivediet mill-ġdid l-informazzjoni fl-atti rigward is-salarji tal-Kummissjoni, kemm waħeda u flimkien mal-fatturi ta’ danni l-oħra ddikjarati fl-Artikolu 8(5) tar-Regolament bażiku, tipprovdi aktar il-quddiem dokument bil-miktub fuq il-valutazzjoni tagħha tal-fattur pagi. (94) Il-Kummissjoni eżaminat in-nefqa medja f’salarji għal kull impjegat għall-industrija tal-Komunità matul il-PI, u fit-tliet snin ta’ qabel. Ir-riżultati indiċjati huma murija fit-tabella li ġejja.[64] Nefqa medja għal salarji għal kull impjegat | 1998 | 1999 | 2000 | 2001 (PI) | Indiċi | 100 | 99 | 115 | 109 | (95) It-tabella turi li kien hemm varjazzjoni fin-nefqa medja ta’ l-industrija tal-Komunità għal pagi u salarji matul il-perjodu ta’ l-investigazzjoni, bi tnaqqis u żjieda fuq medda ta’ żmien. Fis-sena 2000, din żdiedet bi 15%. Fl-2001, imqabbla ma’ l-1998, din kienet żdiedet b’9%. Globalment, iż-żjieda kienet anqas miż-żjieda tan-nefqa fix-xogħol totali għal kull siegħa fiż-żona euro matul dan il-perjodu.[65] Għalhekk, ma kien hemm l-ebda żviluppi fis-salarji matul il-perjodu relevanti, u kwalunkwe żvilupp kellu biss effetti limitati ħafna fuq is-sitwazzjoni finanzjarja ta’ l-industrija domestika kollha kemm hi.[66] (96) Barra minn dan, il-Kummissjoni tfakkar li DRAMs huma prodotti bi bżonn intensiv ta’ kapital, u għalhekk, ix-xogħol jista’ jkollu biss kontribuzzjoni limitata għan-nefqa tal-produzzjoni tagħhom (ara wkoll il-premessa (41) aktar ’il fuq). Konsegwentement, din iż-żjieda relattivament żgħira fis-salarji bil-kemm kellha effett fuq is-sitwazzjoni finanzjarja globali ta’ l-industrija tal-Komunità. (97) Minħabba l-impatt negliġibbli tagħha, il-kunsiderazzjoni tal-fattur salarji flimkien mal-fatturi l-oħra li hemm referenza għalihom fl-Artikolu 8(5) tar-Regolament bażiku) mhijiex intiża biex tbiddel il-konklużjoni li l-industrija tal-Komunità soffriet danni materjali.[67] 2.3. Konklużjoni (98) Ibbażata fuq dan t’hawn fuq, il-konklużjoni ddikjarata fil-premessa (188) tar-Regolament definittiv li l-industrija tal-Komunità soffriet danni materjali fit-tifsira ta’ l-Artikolu 8 tar-Regolament bażiku hija hawnhekk ikkonfermata. 3. Il-kawżalità 3.1. Introduzzjoni (99) Din il-parti tistabbilixxi s-sejbiet rivalutati fuq ir-rakkomandazzjonijiet tar-rapport tal-Bord rigward in-nuqqas ta’ attribuzzjoni lill-importazzjonijiet sussidjati ta’ kwalunkwe dannu kkawżat minn fatturi oħra (partikolarment, it-tnaqqis fid-domanda, il-produzzjoni żejda u importazzjonijiet oħra mhux sussidjati) fit-tifsira ta’ l-Artikolu 8(7) tar-Regolament bażiku. Id-determinazzjoni tal-Bord fil-paragrafu 7.437 tar-rapport tiegħu ma tipprekludix konlkużjoni ta’ relazzjoni każwali bejn l-importazzjonijiet sussidjati u d-dannu materjali li soffriet l-industrija tal-Komunità, imma żiedet li hija mitluba spegazzjoni sodisfaċenti fuq in-natura u l-estent ta’ l-effetti offensivi ta’ dawk il-fatturi l-oħra, preferibbilment b’analiżi kwantitattiva, distinti mill-effetti ta’ l-importazzjonijiet sussidjati. 3.2. It-tnaqqis (kontrazzjoni) fit-talba u u t-tnaqqis ekonomiku (100) L-Artikolu 8(7) tar-Regolament bażiku (li ġeneralment jikkorrispondi għall-Artikolu 15.5 tal- Ftehim SCM ) jirrikjedi eżaminazzjoni ta’ kwalunkwe fattur magħruf minbarra l-importazzjonijiet sussidjati li fl-istess ħin huma ta’ dannu għall-industrija tal-Komunità, u li ma jiġix attribwit dannu kkawżat minn dawn il-fatturi l-oħra lill-importazzjonijiet sussidjati. Wieħed minn dawn il-fatturi huwa rriferut bħala “il-kontrazzjoni fid-domanda”. (101) Il-Bord sab f’paragrafu 8.1(e) tar-rapport tiegħu li l-KE falliet milli tassigura li d-dannu kkawżat mit-“tnaqqis fid-domanda” ma kienx attribwit lill-importazzjonijiet sussidjati. Din il-konklużjoni ntlaħqet fid-dawl tas-sejbiet tal-Bord fil-paragrafi 7.411 sa 7.414 tar-rapport tiegħu, li jittrattaw it-“tnaqqis fid-domanda” bħala sinonimu ma’ “rigress ekonomiku ġenerali”. Il-Konsum fil-KE | 1998 | 1999 | 2000 | 2001 (PI) | DRAMs f’ ‘000 Mbits Indiċi | 16.593.400 100 | 28.961.100 175 | 45.873.600 276 | 68.967.600 416 | (102) Il-Kummissjoni tfakkar li, meta l-affarijiet l-oħra huma kollha ndaqs, id-domanda (jiġifieri r-rieda u l-abilità li wieħed jikseb ammont minn oġġett partikolari) tista’ ġeneralment tiġi kkunsidrata bħala ekwivalenti għall-konsum (jiġifieri l-proċess fiżiku attwali ta’ l-użu ta’ oġġett irrispettivament mil-livell tal-kummerċ). It-tabella t’hawn fuq tistabbilixxi l-konsum tal-KE matul il-perjodu relevanti f’termini ta’ Mbits. Ma saritx oġġezzjoni kontra l-użu ta’ din l-unità ta’ kejl quddiem il-Bord. Jidher mit-tabella t’hawn fuq li minħabba l-konsum attwali fil-Komunità għal DRAMs żdied b’mod kostanti u sinifikattiv matul il-perjodu ta’ l-investigazzjoni, m’huwiex korrett li jiġi allegat li l-livell tad-domanda għal DRAMs fil-Komunità naqas matul l-istess perjodu. Għalhekk, l-argumentazzjoni kollha relevanti rigward l-impatt tat-“tnaqqis fid-domanda” fuq is-sitwazzjoni inġurjata ta’ l-industrija tal-Komunità (partikolarment il-prezzijiet tagħha) kaġunata mill-GOK u Hynix hija irrelevanti, għax, kif muri hawn fuq, il-livell tad-domanda żdied. Fir-rigward tad-dikjarazzjoni mill-GOK u Hynix li l-allegat tnaqqis fid-domanda effetwa l-prezzijiet ta’ l-industrija tal-Komunità, dan huwa bla bażi fid-dawl tal-fatt li ma kien hemm l-ebda tnaqqis fil-livell tad-domanda. Anzi, l-importazzjonijiet sussidjati kellhom impatt sinifikanti fuq il-prezzijiet ta’ l-industrija tal-Komunità u, għalhekk, fuq il-kundizzjoni inġurjata tagħha (ara l-premessi (191) u (192) tar-Regolament definittiv). (103) Hynix u l-GOK innutaw li t-talba dinjija għad-DRAMs kibret fl-2001 b’59% biss meta mqabbla mar-rata medja ta’ tkabbir sena fuq sena ta’ 75%, filwaqt li apparentement ikkontendew li fl-2000-2001 kien hemm tnaqqis kbir ħafna fir-rata ta’ tkabbir tad-domanda (ara l-premessa (193) tar-Regolament definittiv). Il-Kummissjoni ma taqbilx ma’ dan. Hynix u l-GOK korrettament jindikaw li s-suq tad-DRAMs huwa ċikliku (ara l-premessa (193) tar-Regolament definittiv). Madankollu, fi swieq ċikliċi, ir-rati ta’ tkabbir fid-domanda jvarjaw sew minn sena għall-oħra, u ma jkunx raġonevoli li wieħed jistenna li r-rata ta’ tkabbir fid-domanda f’sena partikolari tirrifletti r-rata medja ta’ tkabbir fid-domanda għal ċiklu sħiħ ta’ kummerċ. Mod raġonevoli kif wieħed jistima jekk it-tkabbir fid-domanda naqasx b’mod sinifikanti fl-2000-2001, filwaqt li tiġi kkunsidrata n-natura ċiklika tas-suq, jkun li titqabbel ir-rata ta’ tkabbir fid-domanda ta’ l-2000-2001, li kien perjodu ekonomiku ċikliku baxx, mat-tkabbir medju fid-domanda matul perjodi ekonomiċi baxxi f’ċikli preċedenti. La Hynix u l-anqas il-GOK ma għamlu argumenti u l-anqas ma sottomettew xi data li ssostni tali tqabbil. Għalhekk, l-evidenza fl-atti ma ssostnix il-konklużjoni li fl-2000-2001 ir-rata ta’ tkabbir fid-domanda naqset b’mod sinifikattiv, meta wieħed jikkunsidra n-natura ċiklika tas-suq tad-DRAMs. (104) Ġie wkoll ikkunsidrat jekk ir-rata ta’ tkabbir tad-domanda fil-Komunità naqsitx fl-2000-2001 meta mqabbla mar-rati ta’ tkabbir attwali osservati fis-snin preċedenti. Id-domanda għad-DRAMs fil-Komunità, imkejla f’termini tal-konsum fil-KE, żdiedet b’75% fl-1998-1999, b’58% fl-1999-2000 u b’51% fl-2000-2001. Għalhekk, waqt li kien hemm żjieda kostanti fid-domanda matul il-perjodu ta’ l-investigazzjoni, din iż-żjieda segwiet tendenza ta’ tnaqqis. Madankollu, ir-rata ta’ tkabbir fid-domanda baqgħet sinifikanti fil-PI (51%). (105) It-tendenza ta’ tnaqqis fit-tkabbir kienet aktar evidenti bejn l-1999 u s-sena 2000 (fejn it-tkabbir fid-domanda naqas bi 17-il punt perċentwali) milli bejn is-sena 2000 u l-PI (fejn it-tkabbir fid-domanda naqas bi 8 punti perċentwali). Din il-bidla fit-tkabbir fid-domanda trid tiġi valutata meta mqabbla mal-bidla fil-prezzijiet tal-bejgħ ta’ l-industrija tal-Komunità, il-kawża primarja ta’ dannu lill-industrija tal-Komunità matul il-perjodu ta’ l-investigazzjoni (ara l-premessa (188) tar-Regolament definittiv). B’mod partikolari, fl-1999-2000, it-tkabbir fid-domanda naqas sew bi 23%, imma l-prezz tal-bejgħ medju ta’ l-industrija tal-Komunità niżel b’5% biss. Min-naħa l-oħra, bejn is-sena 2000 u l-PI it-tkabbir fid-domanda naqas b’mod moderat bi 12%, imma l-prezz tal-bejgħ medju ta’ l-industrjia tal-Komunità waqa’ b’77% (ara l-premessa (128) u t-tabella relevanti tar-Regolament proviżorju). Jekk it-tkabbir fid-domanda li kien qed jonqos kien kawża ta’ dannu, wieħed kien jistenna li l-prezzijiet tal-bejgħ ta’ l-industrija tal-Komunità kienu jonqsu aktar severament fil-perjodu meta t-tkabbir fid-domanda naqset b’rata aktar mgħaġġla. L-evidenza fl-atti ma turi l-ebda relazzjoni bejn it-tendenzi fit-tkabbir fid-domanda u t-tendenzi fil-prezzijiet tal-bejgħ ta’ l-industrija tal-Komunità. Wieħed għalhekk jikkonkludi li m’hemm l-ebda rabta evidenti bejn it-tkabbir fid-domanda u l-prezzijiet tal-bejgħ ta’ l-industrija tal-Komunità li tista’ tindika li t-tkabbir fid-domanda li kien qed jonqos ikkontribwixxa għad-dannu li soffriet l-industrija tal-Komunità. (106) Dan il-metodu huwa konsistenti mas-sejbiet reċenti ta’ Bords tad-WTO li kienu qed jirrevedu determinazzjonijiet fir-rigward ta’ nuqqas ta’ attribuzzjoni. B’mod partikolari, Bords tad-WTO aċċettaw sejbiet ta’ nuqqas ta’ attribuzzjoni fejn l-evidenza fl-atti wriet li l-fattur konċernat ma setax jikkawża danni minħabba li tendenzi f’tali fattur kienu indipendenti minn tendenzi f’indikaturi prinċipali ta’ l-industrija domestika. Speċifikament, f’ US-Steel , il-Bord innota li l-fatti dehru li kienu jiġġustifikaw is-sejba ta’ l-awtorità investigattiva, fir-rigward ta’ l-ingotti tal-ħadid laminat bis-sħana, li ż-żidiet fin-nefqa ma kienux ikkawżaw danni minħabba li t-tendenzi fil-marġini operattivi (miżura ewlenija tal-profitt) ma kienux relatati mat-tendenzi fil-Prezz ta’ l-Oġġetti Mibjugħa (‘COGS’).[68] Bl-istess mod, filwaqt li l-Bord ikkonkluda li s-sejba ta’ l-awtorità investigattiva, fir-rigward ta’ l-ingotti ta’ l-istainless steel, dwar id-domanda bħala fattur ta’ dannu, ma kienx jissodisfa l-kundizzjoni meħtieġa ta’ nuqqas ta’ attribuzzjoni, il-Bord innota li l-awtorità investigattiva setgħet laħqet dan ir-rekwiżit, permezz ta’ “spjegazzjoni raġunata u adattata”, sempliċiment billi turi li tendenzi fit-talba ma kellhom l-ebda konnessjoni ma’ tendenzi f’varjabbli prinċipali li juru l-kundizzjoni ta’ l-industrija domestika.[69] (107) Bl-istess mod, il-Kummissjoni hija ta’ l-opinjoni li id-determinazzjoni mill-ġdid tagħha tissodisfa l-kundizzjoni ta’ nuqqas ta’ attribuzzjoni taħt l-Artikolu 8(7) tar-Regolament bażiku (li ġeneralment jikkorrispondi għall-Artikolu 15.5 tal- Ftehim SCM ) fir-rigward ta’ tkabbir fid-domanda billi turi li, matul il-perjodu ta’ l-investigazzjoni, it-tendenzi fit-tkabbir fid-domanda kienu indipendenti mit-tendenzi fil-prezzijiet tal-bejgħ ta’ l-industrija tal-Komunità. Il-Kummissjoni hija wkoll ta’ l-opinjoni li d-determinazzjoni mill-ġdid tagħha tissodisfa l-kundizzjoni ta’ nuqqas ta’ attribuzzjoni fir-rigward ta’ tnaqqis fil-livell tad-domanda billi wriet li matul il-perjodu ta’ l-investigazzjoni ma seħħ l-ebda tnaqqis fid-domanda bħal dan. 3.3. Produzzjoni żejda (108) Il-Bord innota fil-paragrafu 7.421 tar-rapport tiegħu li għandha tiġi indirizzata l-kwistjoni ta’ separazzjoni u distinzjoni ta’ l-effetti tal-produzzjoni żejda fuq it-tnaqqis tal-prezzijiet, irrispettivament minn min għandu jingħata t-tort għal dik il-produzzjoni żejda. (109) Il-Kummissjoni tinnota li m’hemmx referenza espressa għal “produzzjoni żejda” fl-Artikolu 8(7) tar-Regolament bażiku (li ġeneralment jikkorrispondi għall-Artikolu 15.5 tal- Ftehim SCM ). Il-kunċett huwa diskuss fir-Regolament proviżorju u f’dak definittiv sakemm dan huwa invokat minn uħud mill-partijiet interessati. Huwa kunċett relattiv, minħabba li jiddependi fuq kemm kapaċità hija disponibbli u kemm qed tintuża kapaċità – jiġifieri, fuq il-livel tat-talba. “Produzzjoni żejda” tista’ tiġri għalhekk jew minħabba li tiżdied il-kapaċità, jew minħabba li tonqos id-domanda. (110) “Produzzjoni żejda” bħala fattur possibbli ta’ dannu tista’ tiġi eżaminata fil-kuntest tas-suq dinji jew fil-kuntest tas-suq Komunitarju. Il-Kummissjoni tikkunsidra ż-żewġ sitwazzjonijiet hawn taħt. (111) Kif stabbilit fil-premessa (153) tar-Regolament proviżorju u l-premessa (197) tar-Regolament definittiv, kien jeżisti ċerta ammont ta’ produzzjoni żejda madwar id-dinja matul numru ta’ snin inkluż il-perjodu ta’ l-investigazzjoni. Ma ġiet osservata l-ebda bidla maġġuri f’din is-sitwazzjoni ta’ produzzjoni żejda matul il-perjodu ta’ l-investigazzjoni u partikolarment fit-tmiem ta’ dan il-perjodu li jwassal għall-PI. Din il-produzzjoni żejda dinjija jista’ jkun li għamlet pressjoni fuq il-prezzijiet matul il-perjodu ta’ l-investigazzjoni, li jista’ jkun li kkontribwixxa għal danni li soffriet l-industrija tal-Komunità. Din is-sejba ma ġiet kontestata minn l-ebda parti konċernata. (112) Madankollu, kif iddikjarat fil-premessa (147) tar-Regolament proviżorju, il-produzzjoni żejda dinjija kienet stmata li kienet ta’ madwar 20% tas-suq. Hynix kienet takkonta għal 17% tal-produzzjoni dinjija matul il-PI. Minħabba li Hynix kienet kważi falliet matul il-PI u baqgħet għaddejja biss permezz tas-sussidji pprovduti mill-GOK, jista’ jiġi konkluż li s-sitwazzjoni dinjija ta’ produzzjoni żejda ġiet sostnuta b’mod artifiċjali permezz ta’ l-għotja tas-sussidju ta’ Hynix. Għalhekk l-effett ta’ produzzjoni żejda dinjija fuq is-sitwazzjoni inġurjata ta’ l-industrija tal-Komunità ġie mmexxi mill-importazzjonijiet sussidjati ta’ Hynix. Dan l-effett ġie analizzat fil-premessi (144) sa (149) tar-Regolament proviżorju u fil-premessi (191) u (192) tar-Regolament definittiv. F’dan ir-rigward, l-effett ta’ produzzjoni żejda dinjija maħluq minn Hynix ma jistax jiġi kkunsidrat bħala fattur separat mill-effetti ta’ l-importazzjonijiet sussidjati. (113) F’kull każ, anke jekk l-effett ta’ produzzjoni żejda dinjija jista’ jiġi kkunsidrat separatament mill-effett ta’ importazzjonijiet sussidjati, jista’ jiġi osservat dan li ġej. L-informazzjoni miksuba mit-tweġibiet tal-kwestjonarju ta’ l-erba’ produtturi tad- DRAMs li kkooperaw fl-investigazzjoni oriġinali (jiġifieri, Samsung, Hynix, Infineon u Micron, li flimkien irrappreżentaw madwar 80% tas-suq dinji tad-DRAMs) turi li l-kapaċità totali tagħhom f’Mbits żdied b’129% bejn l-1999 u l-2000 u bi 85% bejn l- 2000 u l-PI. Il-produzzjoni totali tagħhom f’Mbits żdiedet bl-istess mod b’124% bejn l-1999 u l-2000 u b’81% bejn l-2000 u l-PI. Fi kliem ieħor, il-kapaċità u l-produzzjoni ta’ l-erba’ produtturi prinċipali tad-dinja żdiedu aktar b’mod sinifikanti bejn l-1999 u l-2000, is-sena tajba li matulha l-industrija tal-Komunità żammet xi stabbilità fil-prezz u għamlet profitti, milli bejn l-2000 u l-PI (2001), li matulu l-industrija tal-Komunità soffriet telf sinifikanti minħabba l-waqa’ ta’ prezzijiet (ara